title: Päivö Oksala

text: Oksala toimi vuodesta 1944 Helsingin yliopiston klassillisen filologian vt. assistenttina. Vuonna 1953 hän väitteli filosofian tohtoriksi, minkä jälkeen virkanimike muutettiin apulaisprofessoriksi. Hän hoiti 1956–1966 Helsingin yliopiston Rooman kirjallisuuden professorin virkaa, jonka vakituinen haltija Edwin Linkomies oli yliopiston rehtorina ja kanslerina. Linkomies kuoli 1963, ja Oksala haki häneltä vapautunutta professuuria. Siihen nimitettiin kuitenkin Iiro Kajanto vuonna 1966.


title: Päivö Oksala

text: Vuonna 1971 Jyväskylän yliopistoon perustettiin latinan kielen professorin virka, johon hänet nimitettiin. Hän hoiti virkaa vuoteen 1974, jolloin jäi eläkkeelle. Hänen seuraajakseen tuli Tuomo Pekkanen, jonka jäätyä eläkkeelle virka jätettiin muutamaksi vuodeksi täyttämättä ja lakkautettiin 2004.


title: Päivö Oksala

text: Oksala tuli tutuksi laajalle opiskelijajoukolle, sillä hän piti 1950- ja 1960-luvuilla filosofisen tiedekunnan historiallis-kielitieteellisessä osastossa (nyk. Helsingin yliopiston humanistinen tiedekunta) pakollisia pro exercitio -harjoituksia ja opetti latinan lauseoppia. Runsaiden osanottajamäärien vuoksi näihin tarvittiin tavallista suuremmat luentosalit, joita olivat päärakennuksen suuri sali ja Porthanian luentosali 1. Oksalalla oli kuuluva ja kantava ääni, joten hän ei suurellekaan joukolle puhuessaan tarvinnut mikrofonia. Tuon ajan opiskelijat muistavat hänet ystävällisenä, hyväntahtoisena, kannustavana ja huumorintajuisena opettajana, jolla oli erinomainen kasvomuisti.


title: Päivö Oksala

text: Hänen väitöskirjansa käsittelee kreikkalaista lainasanastoa Ciceron proosateoksissa. Hänen toinen keskeinen tutkimuskohteensa oli Catullus ja hänen tuotantonsa. Lisäksi hän tutki maantieteellisten nimien käyttöä keskeisessä roomalaisessa runoudessa.


title: Päivö Oksala

text: Hän oli suuresti kiinnostunut antiikin runouden suomentamisesta. Oksalan käännöstöistä merkittävin on 1965 ilmestynyt Catulluksen runojen suomennos. Lisäksi hän suomensi Vergiliuksen Aeneis-eeposta sekä Ovidiuksen ja Propertiuksen tuotantoa. Toisin kuin muut klassisen runouden suomentajat Oksala säilytti suomennoksissaan alkuperäiset runomitat. Erityisesti hänet muistetaan taitavana heksametrin käyttäjänä.


title: Päivö Oksala

text: Poikansa Teivas Oksalan kanssa hän julkaisi vuonna 1965 teoksen "Kreikkalaisia kirjailijakuvia".


title: Päivö Oksala

text: Antiikki merkitsi Oksalalle ihannetta, jonka perintöä myöhemmissä kulttuureissa hän korosti. Hänen luentoihinsa kuuluivat olennaisena osana hänen omat suomennoksensa kulloinkin käsiteltävänä olleista teksteistä.


title: Päivö Oksala

text: Oksalan kulttuuripoliittinen toiminta liittyi kiinteästi hänen kotikaupunkiinsa Jyväskylään, jossa hän toimi yli kolmekymmentä vuotta kasvatusopillisen korkeakoulun (nyk. Jyväskylän yliopisto) kesälukukausien ajan sihteerinä ja latinan opettajana. Hänellä oli Jyväskylässä lukuisia luottamustehtäviä, joista erityisen merkittävää oli toiminta Jyväskylän kesän perustajajäsenenä ja hallituksen puheenjohtajana. Hänen mielenkiintonsa kohdistui myös Alvar Aallon arkkitehtuuriin, ja hän vaikutti voimakkaasti siihen, että Alvar Aalto -museo ja Jalo Sihtolan taidekokoelma saatiin Jyväskylään.


title: Päivö Oksala

text: Oksalan kansainväliset kontaktit liittyivät varsinkin saksalaiseen antiikin tutkimukseen. Hän vieraili luennoitsijana saksalaisissa yliopistoissa ja johti suomalaisten opiskelijoiden opintoretkiä Roomaan ja Ateenaan. Hän osallistui 1973 elävän latinan kongressiin Maltalla.


title: Päivö Oksala

text: Alvar Aalto -museon edustalla Jyväskylässä on vuonna 1982 valmistunut Veikko Hirvimäen suunnittelema Päivö Oksalan muistomerkki "Pro Artibus Humanis".


title: Veli Saarikalle

text: Veli Saarikalle (17. huhtikuuta 1954 Lappajärvi – 11. syyskuuta 2013 Seinäjoki) oli Helsingin seudulla toimivan Sana ja Ylistys -seurakunnan pastori ja perustaja. Seurakunta on toiminut alun perin Lappajärven keskustassa, mutta tilat myytiin myöhemmin Lappajärven Helluntaiseurakunnalle. Nykyään seurakunta kulkee nimellä "Sana ja Ylistys Christ Embassy Finland". Seurakunnan aktiiviseen ydinryhmään kuuluu noin 20 jäsentä, muita tukijoita on noin sata eri puolilla maata (2009).


title: Veli Saarikalle

text: Saarikalle sai lapsuudessaan kristillisen kasvatuksen. Murrosikäisenä hän kuitenkin etääntyi uskonasioista, mutta kiinnostui niistä jälleen vuonna 1976, jolloin hän myös liittyi helluntaiseurakuntaan. Vuonna 1992 Saarikalle alkoi tutkia Raamattua ja muuta kristillistä kirjallisuutta entistä aktiivisemmin, minkä myötä alkoi myös pitää itse kokouksia vuonna 1994. Vuonna 1997 Saarikalle perusti Sana ja Ylistys -seurakunnan.


title: Veli Saarikalle

text: Saarikallen alkuperäisen inspiraation lähteenä toimivat monet amerikkalaiset julistajat, kuten Kenneth Hagin, T. L. Osborn ja E. W. Kenyon. Myöhemmin vahvimpana vaikuttajana on ollut pastori Chris Oyakhilomen johdolla Afrikassa ja maailmanlaajuisesti toimiva Christ Embassy (Kristuksen suurlähetystö) -seurakunta, jonka julkaisemaa Päivän sana -kirjasta seurakunta nykyäänkin jakelee. Muita vaikuttajia ovat olleet T. B. Joshua sekä Amerikasta käsin toimintaansa johtavat Rodney Howard-Browne ja Benny Hinn.


title: Veli Saarikalle

text: Saarikallen opetus sisälsi menestysteologisia painotteita. Niissä korostui ajatus siitä, ettei uskova voi sairastaa, sillä sairaudet johtuvat pahoista hengistä tai syntisestä elämästä. Tämän myötä korostui myös hyvä toimeentulo ja menestyminen merkkinä vahvasta uskosta ja Jumalan siunauksesta.


title: Veli Saarikalle

text: Saarikalle on tehnyt perinteisen julistustyön ohella paljon työtä myös sähköisten viestinten parissa. Hänen johtamansa radio-ohjelma nimeltään Rukouspalvelu on kuulunut Järviradion ohjelmistoon vuodesta 1998 alkaen. Aluksi Sana ja Ylistys teki kanavalle yhden ohjelman 5. tammikuuta 1998. Mukana ohjelmassa oli pastori Pertti Mäkelä. Ohjelmassa rukoiltiin sairaiden ihmisten puolesta, ja parantuneet saivat luvan soittaa studioon kertoakseen parantumisistaan. Soittoja tuli niin paljon, että radion puhelinlinjat menivät tukkoon. Tämän lähetyksen myötä Järviradion johtaja antoi Saarikallelle uuden ohjelma-ajan ja lopulta maksullista viikoittaista ohjelma-aikaa.


title: Veli Saarikalle

text:
Myöhemmin ohjelma käytti nimeä "Ylivertainen Elämä". Ohjelma on ollut kuultavissa nettiradiossa seurakunnan kotisivuilla, Järviradiossa ja helsinkiläisen Lähiradion taajuuksilla. Ohjelmissaan Saarikalle ja muut puhujat saarnasivat, rukoilivat sairaiden puolesta ja vapauttivat paholaisen sitomia ihmisiä.
Vuonna 2004 Saarikalle alkoi vetää ryhmämatkoja Afrikkaan. Vuonna 2004 ensimmäinen ryhmä seurakunnasta lähti vierailemaan Christ Embassy -seurakunnassa Lagosissa Nigeriassa. Siitä alkoi vuosia kestänyt yhteistyö pastori Chris Oyakhilomen kanssa. Vuosittaisia vierailumatkoja seurakunnan konferensseihin järjestettiin kuin myös vierailumatkoja Christ Embassyn Etelä-Afrikassa sijaitsevaan parantumiskouluun. Ihmisiä ympäri Suomen vieraili Nigeriassa ja Etelä-Afrikassa.


title: Veli Saarikalle

text:
Seurakunta käännätti vuonna 2005 Päivän sana -kirjan "Rhapsody of realities"suomeksi. Kirja ilmestyy kuukausittain nimellä Rapsodia Todellisuuksista. Kirjasta alettiin jakaa ilmaiseksi ympäri Suomea.
Saarikallen televisio-ohjelma nimeltään "In The Word with Pastor Veli" (Sanassa pastori Velin kanssa) alkoi syksyllä vuonna 2008. Ohjelma lähetettiin viikoittain LoveWorld TV:n ympäri maailmaa miljoonille katsojille. Ohjelmat tulkattiin englanniksi. Kyseisiä ohjelmia oli saatavilla seurakunnan kotisivuilla mediakirjastossa.


title: Veli Saarikalle

text: Saarikalle on ollut hyvin kiistelty pastori. Hän on herättänyt runsaasti huomiota rajuillakin saarnoillaan, joita hän erityisesti oman seurakuntansa tilaisuuksissa alkuvuosina saarnasi. Hänen saarnatyylinsä ei ollut perinteinen, mikä aiheutti myös paljon pahennusta.


title: Veli Saarikalle

text: Vuosien myötä Saarikallen sanoma hieman muuttui. Hän keskittyi enemmän uskovan uuteen luomukseen, kristityn elämän siunauksiin ja Jumalan rakkauteen ihmisiä kohtaan, joista on paljon esimerkkejä seurakunnan kotisivujen mediakirjastossa.


title: Veli Saarikalle

text: YouTube-videopalveluun lisättiin pitkään hänen seurakuntaansa halventavia videoita. Ne poistettiin, mutta lisättiin heti takaisin. Tämän jälkeen YouTube myönsi Saarikallelle tunnukset, joilla hän saattoi poistaa Sanaa ja ylistystä pilkkaavia videoita YouTubesta.


title: Elsi Hetemäki-Olander

text: Elsi Maria Hetemäki-Olander (o.s. Rinne, ent. Hetemäki, s. 26. syyskuuta 1927 Oulainen) on suomalainen poliitikko. Hän on toiminut kokoomuksen kansanedustajana 1970–1991 ja eduskunnan 1. varapuhemiehenä 1987–1991. Hetemäki-Olander toimi Pohjoismaiden neuvoston presidenttinä vuonna 1982 sekä vuonna 1987. Hän on myös toiminut aktiivisesti Espoon kunnallispolitiikassa. Lisäksi hänellä on ollut useita luottamustoimia. Hän on ollut muun muassa Naisjärjestöjen keskusliiton puheenjohtajana vuosina 1990–1993. Sittemmin hän on vaikuttanut erilaisissa seniorijärjestöissä. Hetemäki-Olanderille myönnettiin valtiopäiväneuvoksen arvonimi vuonna 1990.


title: Elsi Hetemäki-Olander

text: Koulutukseltaan Hetemäki-Olander on opettaja. Hän valmistui filosofian kandidaatiksi Helsingin yliopistosta vuonna 1953 ja työskenteli ruotsin kielen lehtorina Munkkiniemen yhteiskoulussa Helsingissä vuosina 1954–1970.


title: Elsi Hetemäki-Olander

text: Elsi Rinne avioitui vuonna 1954 valtiotieteen maisteri Eero Hetemäen kanssa. Avioliitto päättyi puolison kuolemaan vuonna 1968. Toistamiseen hän avioitui vuonna 1977 vakuutusneuvos, diplomi-insinööri Erik Olanderin kanssa. Tämäkin avioliitto päättyi puolison kuolemaan vuonna 1998. Hänellä on 1. avioliitostaan kolme aikuista lasta.


title: Outi Ojala

text: Outi Marjatta Ojala (28. kesäkuuta 1946 Lappee – 16. toukokuuta 2017 Helsinki) oli suomalainen vasemmistoliittolainen poliitikko. Hän oli kansanedustaja vuosina 1991–1996 ja 1999–2007, Euroopan parlamentin jäsen 1996–1999 ja Pohjoismaiden neuvoston puheenjohtajana 2001–2002. Hän oli Helsingin kaupunginvaltuuston jäsen vuosina 1989–1996 ja 2001–2012. Kaupunginhallituksessa hän istui vuodet 2005–2012. Ojala vaikutti myös puolueensa johtoelimissä.


title: Outi Ojala

text: Koulutukseltaan Ojala oli sairaanhoitaja. Hän työskenteli alalla lähes 20 vuotta Marian sairaalassa Helsingissä. Politiikkaan hän siirtyi ammattiyhdistystoiminnan kautta. Eduskuntaan Ojala oli ensimmäisen kerran ehdolla vuoden 1987 vaaleissa. Helsingin kaupunginvaltuustoon Ojala nousi SKDL:n listalta kunnallisvaaleissa 1988. Hän johti Helsingin Vasemmistoliittoa 1990–1995 ja Vasemmistonaisia 1990–1997. Vuoden 2007 eduskuntavaaleissa Ojala ei enää asettunut ehdolle. Hänet tunnettiin Kallion kaupunginosan, naisten, pienituloisten ja vähemmistöjen puolestapuhujana.


title: Outi Ojala

text: Eduskunnassa Ojala kuului sosiaali- ja terveysvaliokuntaan, suureen valiokuntaan ja ulkoasiainvaliokuntaan. Hän oli Pohjoismaiden neuvoston Suomen valtuuskunnan jäsen ja puheenjohtaja. Ojala johti vasemmistoliiton eduskuntaryhmää vuosina 1999–2004.


title: Outi Ojala

text: Ojalalla oli luottamustehtäviä muun muassa järjestöissä Kansainvälinen solidaarisuustyö (pj.), Kehitysvammaliitto (hallitus), Tehy (valtuusto, hallitus), Osuusliike Elanto/HOK-Elanto (edustajisto), Raha-automaattiyhdistys (hallitus), Vuokralaisten keskusliitto (valtuuskunnan pj.), Suomi–Nicaragua-seura (pj.), Suomi–Venäjä-Seura (valtuuston vpj.), Sadankomitea (pj.).


title: Carl-Erik Creutz

text: Carl-Erik Creutz (14. kesäkuuta 1911 Padasjoki – 5. kesäkuuta 2000 Helsinki) oli suomalainen radiotoimittaja ja Yleisradion pitkäaikainen radiokuuluttaja, joka oli tunnettu huolitellusta puhetavastaan.


title: Carl-Erik Creutz

text: Creutz tuli Yleisradioon kuuluttajaksi 1939. Hänen äänensä tuli pian suomalaisille tutuksi, sillä kuuluttajan tehtävien lisäksi hän työskenteli myös ohjelmatoimittajana, juontajana ja jopa laulajana. Hänen hyvän huomenen ja hyvän yön toivotuksistaan tuli tärkeitä monelle yksinäiselle radionkuuntelijalle. Hänellä oli hyvän huomenen lisäksi tapana toivoa, ”että tästä päivästä tulisi oikein mukava päivä”.


title: Carl-Erik Creutz

text: Creutzista tuli pääkuuluttaja ja kuuluttajien esimies 1956, ja hän koulutti myöhempiä radiokuuluttajia. Heidän joukossaan oli Pentti Fagerholm, josta tuli vuonna 1976 Creutzin seuraaja pääkuuluttajana.


title: Carl-Erik Creutz

text: Kuuluttajan työ edellytti hyvää yleissivistystä ja muun muassa klassisen musiikin tuntemusta. Lisäksi vaadittiin radioon sopivaa ääntä, täsmällisyyttä, asiallisuutta ja tarkkuutta. Erityistä tyylitajua edellytettiin suuronnettomuuksista tai muista dramaattisista tapahtumista uutisoitaessa. Creutz oli lisäksi erityisen tarkka ja vaativa vierasperäisten nimien oikein ääntämisessä.


title: Carl-Erik Creutz

text: Koska Creutz hallitsi molemmat kotimaiset kielet, hänen osakseen tuli keskeisten kansallisten tilanteiden ja tärkeiden juhlatilaisuuksien selostaminen. Toisen maailmansodan tapahtumat liittyivät usein hänen kuulutuksiinsa. Hän muun muassa luki Mannerheimin pyynnöstä jatkosodan viimeisen päiväkäskyn.


title: Carl-Erik Creutz

text: Creutz juonsi monia yleisötilaisuuksia ja luki näkövammaisten äänikirjoja. Yleisöäänestyksissä hän sai neljästi Telvis-patsaan Suomen suosituimpana radioäänenä.


title: Carl-Erik Creutz

text: Carl-Erik Creutz kuului Creutzien aatelissukuun, joka on luetteloitu numerolla yksi Ritarihuoneen kreivillisten sukujen luettelossa.


title: Sweet Freedom

text:
Sweet Freedom on rockyhtye Uriah Heepin kuudes albumi, joka julkaistiin syyskuussa 1973. Levy sisältää hittisinglen ”Stealin'”. Levy oli brittilistalla parhaimmillaan sijalla 18 ja Yhdysvalloissa 33. Suomen listoilla albumi pääsi sijalle 2.
Yhtye aloitti "Sweet Freedomin" nauhoitukset kesäkuussa 1973 ja päätti ne saman vuoden heinäkuussa. Albumi oli yhtyeen ensimmäinen, joka äänitettiin ulkomailla verotussyistä, tällä kerta Ranskassa. Ulkomailla nauhoittaminen aiheutti yhtyeelle ongelmia; yhtyeen jäsenet asuivat ja nukkuivat studiossa, sekä solisti David Byronin alkoholiongelma, basisti Gary Thainin huumeriippuvuus ja Ken Hensleyn kokaiiniriippuvuus alkoivat olla yhtyeelle merkittäviä ongelmia. Kaiken lisäksi suhteet tuottaja Gerry Broniin huonontuivat yhtyeen piirissä.


title: Sweet Freedom

text: Neljän edellisen albumin tapaan, myös "Sweet Freedom" on pitkälti Ken Hensleyn työstämä, sillä albumin kahdeksasta kappaleesta neljä on yksin hänen käsialaansa. ”Dreamer” ja ”Circus” ovat ainoat kappaleet, joita Hensley ei ole ollut tekemässä.


title: Sweet Freedom

text: Aloituskappale ”Dreamer” on funkahtava hard rock -kappale. Kappaleen sanoituksissa kerrotaan henkilöstä, joka on väsyneisyyden lisäksi väsynyt ihmisiin hänen ympärillään. Kappaleesta julkaistiin single Yhdysvalloissa sekä Japanissa. ”Dreameria” seuraa albumin hittikappale ”Stealin'”, joka edustaa yhtyeelle tyypillistä hard rockia. Sen sanoituksissa kerrotaan henkilöstä, joka tekee rikoksia (varastelee), tekee parannuksen ja alkaa katua varastamistaan. Kappale joutui sen sanoitusten vuoksi pois radiosoitosta. seuraa hidastempoinen ”One Day”. Sen sanoituksissa kerrotaan kaukana kotona olemisesta. Kappale toimi mm. ”Dreamer”- kappaleen Yhdysvaltain singlejulkaisun b-puolena. ”One Day”- kappaletta seuraa melankolinen balladi ”Sweet Freedom”, jonka sanoituksissa kerrotaan ihmisistä, joiden luota kappaleen minäkertoja on poissa. Kappaleesta on julkaistu vaihtoehtoinen liveversio vuoden 2003 Expanded De-Luxe Editionilla. Kappale päättä albumin a-puolen.


title: Sweet Freedom

text: Albumin b-puolen aloittaa synkähkö ja tunnelmallinen ”If I Had the Time”. Kappale on balladi, ja se sisältyykin mm. "Come Away Melinda"-kokoelma-albumille, joka sisältää ainoastaan balladeja. Kappaleesta julkaistiin Ken Hensleyn esittämä versio albumin Expanded De-Luxe Editionilla. ”If I Had the Timea” seuraa yhtyeelle tyypillinen hard rock-kappale ”Seven Stars”. Sen sanoituksissa kerrotaan seitsemästä tähdestä. ”Seven Starsia” seuraa balladi ”Circus”, jonka sanoituksissa kerrotaan sen nimensä mukaisesti sirkuksesta. Albumin päätöskappaleena toimii eeppinen ”Pilgrim”, jonka sanoituksissa kerrotaan sen nimen mukaisesti pyhiinvaeltajasta. Kappale on saavuttanut klassikon maineen yhtyeen fanien keskuudessa ja kappaletta on soitettu paljon konserteissa.


title: Sweet Freedom

text:
"Sweet Freedom" sai kriitikoilta kaksijakoisen vastaanoton; esimerkiksi "Melody Maker"-musiikkilehti antoi albumista positiivista palautetta, kun taas esimerkiksi monien musiikkilehtien miesarvostelijat haukkuivat albumia.A-puoli
B-puoli
Tämän lisäksi ”Dreamer” julkaistiin singlenä Japanissa ja Yhdysvalloissa sekä ”Seven Stars” Alankomaissa ja Japanissa.


title: Wonderworld

text: Wonderworld on Uriah Heepin seitsemäs studioalbumi. Se julkaistiin keväällä 1974. Jäsenten päihdeongelmat ja huonontuneet välit häiritsivät levyntekoprosessia Münchenissä. Albumi jäi basisti Gary Thainin ja samalla Uriah Heepin ”klassisen kokoonpanon” viimeiseksi albumiksi, koska Thain erotettiin yhtyeestä helmikuussa 1975 huumeriippuvuutensa vuoksi. Thainin korvasi John Wetton, joka soitti bassokitaraa kahdella seuraavalla albumilla.


title: Wonderworld

text: Nauhoittamisongelmista huolimatta albumi menestyi hyvin, ja se ylsi muun muassa Itävallassa albumilistan sijalle 2 ja Suomessa sijalle 8. Kriitikot antoivat albumista sen julkaisuaikana positiivista palautetta, mutta nykyisin albumi on jakanut kriitikoiden mielipiteitä. Albumin hittikappaleeksi nousi muun muassa Norjassa sen ainoa single ”Something or Nothing”.


title: Wonderworld

text: Albumista julkaistiin vuosina 1997 ja 2004 bonuskappaleita sisältäneet versiot.


title: Wonderworld

text: Jo Uriah Heepin edellisen, syyskuussa 1973 julkaistun "Sweet Freedom" -albumin aikaan yhtyeen jäsenillä oli alkanut olla vaikeuksia tulla toimeen keskenään, ja lisäksi albumin tuottaja Gerry Bron oli alkanut käyttäytyä aikaista hankalammin olemalla selvästi kireämpi kuin aiemmin. "Wonderworld"-albumilla jäsenten väliset ristiriidat pahentuivat entisestään.


title: Wonderworld

text: Vuoden 1973 loppu oli Uriah Heepille kiireistä aikaa; se aloitti 18. elokuuta Yhdysvaltain-kiertueen Mainen Bangorista ja päätti sen 30. syyskuuta Iowan Des Moinesiin. Yhtye soitti kiertueella muiden muassa ZZ Topin ja Earth, Wind & Firen kanssa. Yhdysvaltain-kiertueen jälkeen yhtyeellä oli edessä Skandinavian-kiertue, joka alkoi 24. lokakuuta Ruotsin Göteborgista ja päättyi Tanskan Aalborgiin. Yhtye soitti tuolloin ensimmäistä esiintymistä lukuun ottamatta Tucky Buzzardin kanssa. Skandinavian-kiertueen jälkeen vuorossa oli yhtyeen kotimaan Ison-Britannian-kiertue, joka alkoi 8. marraskuuta Portsmouthista ja päättyi saman kuun 26. päivä Lontooseen. Britannian-kiertueen jälkeen yhtye teki vielä kymmenkunta esiintymistä Keski-Euroopassa. Konserttien sarja päättyi Münchenissä, missä kappale ”Wonderworld” nauhoitettiin. Britannian-kiertueella sekä sitä seuranneilla konserteilla Keski-Euroopassa Uriah Heep esiintyi The Heavy Metal Kidsin ja McGuinness Flintin kanssa.


title: Wonderworld

text: Uriah Heep aloitti "Wonderworldin" nauhoitukset tammikuussa 1974, vain neljä kuukautta edellisen studioalbumin "Sweet Freedomin" julkaisun jälkeen. Yhtye päätti nauhoitukset saman vuoden maaliskuussa. Albumilla jatkoi kolmella edellisen albumin tuotantojen ajan koossa ollut kokoonpano.


title: Wonderworld

text: "Wonderworld" oli Uriah Heepin toinen verotussyistä Ison-Britannian ulkopuolella nauhoittama albumi. Tällä kertaa nauhoituspaikka oli Giorgio Moroderin omistama Musicland-studio Münchenissä. Kitaristi Mick Box on kertonut, että ”koko juttu (albumin teko) oli helkutinmoinen painajainen. Ken [Hensley] vietti suurimman osan ajastaan itkemässä huoneessaan, ja David [Byron] oli vain uskomaton ryyppääjä”. Sen lisäksi, että Byron käytti alkoholia jatkuvasti enemmän, Hensleyn kokaiiniriippuvuus alkoi lähteä käsistä.


title: Wonderworld

text: Albumin tuottaja Gerry Bron on moittinut erityisesti solisti Byronin käytöstä; hänen mukaansa ”[Byron] oli hankala parhaimpinakin aikoina”. Hän sanoi myös, ettei kosketinsoittaja-kitaristi Hensleykään ”ollut mikään enkeli”. Toisilleen kateelliset Byron ja Hensley kävivät myös taistelua siitä, kumpi sai osakseen enemmän huomiota.


title: Wonderworld

text: Ken Hensley oli mukana levyn jokaisen kappaleen työstössä, minkä lisäksi kolme niistä oli yksin hänen työstämiään. Tämä aiheutti yhtyeen muissa jäsenissä tunteen, että Gerry Bron suosi Hensleytä.


title: Wonderworld

text: Albumin aloituskappale on kosketinsoitinpainotteinen ”Wonderworld”, jossa myös David Byronin laulu on merkittävässä osassa. Kappaleen säveltäjä Ken Hensleyn mukaan kappaleen sanoitukset kertovat paikasta, jonne hän meni unissaan. Kappale on "Wonderworld"-levyn lisäksi muun muassa "Come Away Melinda" -kokoelma-albumilla. ”Wonderworldia” seuraa kitarapainotteinen hard rock -kappale ”Suicidal Man”, jonka sanat kertovat nimen mukaisesti itsemurha-ajatuksiin joutuvasta miehestä. Kappaleen nimi on viittaus laulaja Byroniin, jolla oli albumin julkaisuaikaan paljon itsetuhoisia ajatuksia. ”Suicidal Mania” seuraa Queen-yhtyeen tuotantoa muistuttava ”The Shadows and the Wind”. Kappaleen lopussa sanoitukset koostuvat ainoastaan ”la la” -säkeestä. ”The Shadows and the Windiin” verrattuna rock-tyylisempää ”So Tiredia” on yksi albumin tunnetuimmista kappaleista. Albumin A-puolen päättää rauhallinen ”The Easy Road”, jota kappaleen säveltäjä Ken Hensley pitää itse yhtenä yhtyeen parhaimmista balladeista ja aloituskappale ”Wonderworldin” ohella albumin parhaana kappaleena. Kappaleen sanoitusten sanomana on, että ihmisten tulisi miettiä, mitä heillä on jo ennen kuin he miettivät, mitä heillä voisi olla. Kappale muodostuu ainoastaan Hensleyn soittamasta pianosta ja David Byronin laulusta.


title: Wonderworld

text: Albumin B-puolen aloittaa yhtyeelle tyypillistä hard rockia edustava ”Something or Nothing”, joka julkaistiin myös singlenä. Kappaleen singlejulkaisu menestyi muun muassa Norjassa. ”Something or Nothingia” seuraa bluesiin vivahtava kitarakappale ”I Won't Mind”, jonka sanoituksissa puhutaan välinpitämättömyydestä. Albumin kahdeksas kappale on psykedeelinen ”We Got We”. Se on albumin lyhyin kappale ja lisäksi ainoa, jonka tekemiseen Ken Hensley ei osallistunut. Viimeinen kappale on kosketinsoitinpainotteinen rock-kappale ”Dreams”, jossa lauletaan unista. Vuonna 2004 julkaistussa albumin laajennetussa "Expanded De-Luxe Edition" -julkaisussa julkaistiin vaihtoehtoiset liveversiot kappaleista ”So Tired” ja ”I Won't Mind” sekä pitempi versio kappaleesta ”Dreams”.


title: Wonderworld

text: Levyn kansikuvassa esiintyvät yhteen jäsenet patsaina. Kitaristi Mick Box on ainoa, jolla ei ole paitaa tai kenkiä. Box ja Hensley ovat myöhemmin ilmaisseet tyytymättömyytensä kanteen. Boxin mukaan rumpali Lee Kerslakesta olisi pitänyt valita parempi kuva kanteen, sillä tämä näyttää siinä ”aivan tontulta, jonka voisi löytää omasta puutarhastani”.


title: Wonderworld

text: "Wonderworld" menestyi heti julkaisunsa jälkeen. Se ylsi Itävallassa albumimyyntilistan sijalle 2 ja Suomessa sijalle 5, vaikkakin albumin myynti oli esimerkiksi Yhdysvalloissa hiukan heikompaa kuin yhtyeen kolmella edellisellä albumilla. Albumia ei kuitenkaan enää yleisesti pidetä yhtyeen parhaimpiin kuuluvana. Esimerkiksi rateyourmusic.com-sivuston käyttäjien antaman arvion mukaan "Wonderworld" on ilmestymisvuotensa 670:nneksi paras albumi, kun taas esimerkiksi yhtyeen edellinen albumi "Sweet Freedom" on oman ilmestymisvuotensa parhaiden albumien listalla sijalla 436.


title: Wonderworld

text: Kriitikot ovat antaneet albumille kaksijakoisen vastaanoton. Albumin julkaisuaikana kriitikot antoivat "Wonderworldille" tunnustusta siitä, että yhtye yritti tehdä sillä hieman erilaista musiikkia. Toisaalta esimerkiksi allmusic.com- sivuston arvostelija Donald A. Guarisco antoi albumille kaksi ja puoli tähteä viidestä kommentoiden, että ”albumin [kappaleilta] puuttuu yhtenäisyys”, mutta toisaalta että ”albumi sisältää kappaleita, jotka auttavat uusia kuuntelijoita kiinnostumaan albumista”. Hän korosti myös, että albumi ”sisältää tarpeeksi huippukohtia yhtyeen faneille”. Musiikkitoimittaja Dave Ling toteaa albumin vuonna 2004 ilmestyneen Deluxe Editionin kansiteksteissä, ettei albumi kuulu Uriah Heepin parhaimpiin, vaikkakin kappaleet ”Wonderworld”, ”So Tired”, ”The Easy Road” ja ”Something or Nothing” ovat hänen mielestään erinomaisia.


title: Wonderworld

text: Tammi-maaliskuussa 1974, albumin nauhoitusten aikaan, Uriah Heep oli kiertueella Yhdysvalloissa. Kiertueella yhtye esiintyi muun muassa Los Angelesissa ja Sheppertonissa. Kiertueen ensimmäinen esiintyminen oli 25. tammikuuta Civic Centerilla El Pasossa ja viimeinen maaliskuuta Englannissa sijaitsevalla Shepperton Films Studiosilla Sheppertonissa. Ainuttakaan kiertueeseen kuulunutta esiintymistä ei peruttu.


title: Wonderworld

text: Toukokuussa 1974 yhtye aloitti Euroopan-kiertueensa, joka alkoi Helsingin Messuhallista 15. toukokuuta ja päättyi 29. lokakuuta Leicesterin De Monfort Halliin. 15. syyskuuta samana vuonna Dallasin Southern Methodist University’s Moody Coliseum basisti Gary Thain sai sähköiskun lavalla, minkä vuoksi yhtye joutui perumaan seuraavat seitsemän konserttia. Seuraavan kerran yhtye esiintyi 14. lokakuuta Manchesterin Free Trade Hallilla.


title: Wonderworld

text: Marras-joulukuussa 1974 yhtye teki vielä lyhyen Australian-kiertueen, joka alkoi 19. marraskuuta Sydneyn Hordern Pavillionista ja päättyi 14. joulukuuta Oxfordin New Theatrelle. Kyseinen esiintyminen jäi Gary Thainin viimeiseksi yhtyeessä.


title: Wonderworld

text: "Wonderworldista" on julkaistu kaikkiaan ainakin 18 painosta, joista yksitoista vinyylilevylle, kuusi CD:lle ja yksi Stereo 8:lle. Ensimmäinen CD-painos albumista julkaistiin vuonna 1989. Toistaiseksi uusin CD-painos albumista ilmestyi vuonna 2006.


title: Return to Fantasy

text: Return to Fantasy on Uriah Heepin toukokuussa 1975 julkaistu kahdeksas studioalbumi. Levy ylsi Britanniassa albumilistan sijalle seitsemän, mikä on yhtyeen korkein sijoitus sen kotimaassa. Yhdysvalloissa levy nousi sijalle 85.


title: Return to Fantasy

text: Edellisen levyn "Wonderworldin" tavoin "Return to Fantasyn" tekoa rasittivat Uriah Heepin jäsenten keskinäiset kiistat ja päihteiden käyttö, minkä lisäksi yhtyeen välit tuottaja Gerry Broniin olivat huonot. Albumilla soittaa uusi basisti John Wetton, joka korvasi erotetun Gary Thainin. Wettonia ei ole merkitty yhdenkään kappaleen tekijätietoihin.


title: Return to Fantasy

text: Yhtyeen edellisen albumin "Wonderworldin" työstössä oli ollut ristiriitoja yhtyeen jäsenten välillä. Asioita hankaloittivat myös solisti David Byronin runsas alkoholinkäyttö sekä kosketinsoittaja-kitaristi Ken Hensleyn kokaiiniriippuvuus. Lisäksi albumin jokainen kappale oli ainakin osittain Hensleyn tekemä, mikä sai osan muista jäsenistä tuntemaan, että tuottaja Gerry Bron suosi häntä.


title: Return to Fantasy

text: Myös basisti Gary Thainin kanssa oli ongelmia. Hän käytti heroiinia, minkä lisäksi hän toisinaan kieltäytyi osallistumasta kuvaussessioihin ja konserttien soundcheckeihin. Lopulta hänet erotettiin yhtyeestä ja korvattiin aiemmin King Crimsonissa ja Roxy Musicissa soittaneella John Wettonilla. Yhtyeestä erotettu Thain löydettiin kuolleena kotoaan Lontoosta 8. joulukuuta 1975. Kuolinsyy oli heroiinin yliannostus.


title: Return to Fantasy

text: Uusi basisti Wetton oli merkittävä lisäys Uriah Heepille, sillä hän oli myös lauluntekijä, laulaja ja multi-instrumentalisti. Hän myös tunsi ennestään yhtyeen rumpalin Lee Kerslaken ja pienemmissä määrin myös kitaristi Mick Boxin. Ken Hensley on kuitenkin myöhemmin todennut, että Gary Thain oli mahdoton korvata:


title: Return to Fantasy

text: Uriah Heep aloitti työskentelyn "Return to Fantasyn" materiaalin kanssa jo ennen Gary Thainin erottamista. Albumin teko ei ollut helppoa; kosketinsoittaja-kitaristi Ken Hensley sekä solisti David Byron kiistelivät siitä, kumpi sai olla enemmän valokeilassa, minkä lisäksi molemmat olivat vahvasti päihderiippuvaisia. Myös yhtyeen jäsenten välit tuottaja Gerry Broniin olivat huonommat kuin koskaan aiemmin.


title: Return to Fantasy

text: "Return to Fantasy" ilmestyi toukokuussa 1975. Uriah Heepin levy-yhtiö Bronze Records käytti kaikkiaan 10 000 puntaa albumin mainostamiseen televisiossa ja 3 000 puntaa radiopromootioon. Tämä tuotti myös tulosta, sillä levy "Return to Fantasy" nousi Britanniassa listasijalle seitsemän, mikä on Uriah Heepin korkein sijoitus kyseisen valtion albumilistalla. Levy saavutti menestystä myös Manner-Euroopassa, Yhdysvalloissa, Australiassa ja Japanissa. Yhdysvalloissa albumi nousi Billboard 200 -listan sijalle 85. Se oli selkeästi aiempaa levyä heikommin, sillä "Wonderworld" oli ollut parhaimmillaan sijalla 38.


title: Return to Fantasy

text: Levyn arvostelut olivat yhtyeelle tyypilisesti heikkoja. Esimerkiksi brittiläisen Sounds-lehden Geoff Barton arvosteli David Byronin laulutyöskentelyä ”kastroiduiksi harmonioiksi”. Eräs toinen brittiläinen lehti totesi: ”Jos käsityksesi hyvästä ajanvietosta on katsella television testikuvaa ilman ääntä, tämä (levy) on sinua varten. Myöhemmin albumia arvosteli Allmusicin Donald A. Guarisco, joka antoi albumille kolme tähteä viidestä mahdollisesta. Hänen mukaansa "Return to Fantasy" ei ole yhtä yhtenäinen kuin esimerkiksi "Demons and Wizards", mutta joka kuitenkin tyydyttänee Uriah Heepin faneja.


title: Return to Fantasy

text: Arvostelut


title: Return to Fantasy

text:
A-puoli
B-puoli


title: Frisco

text:
Frisco on alun perin Sinebrychoffin luoma virvoitusjuomamerkki, joka siirtyi The Coca-Cola Companylle vuoden 1999 alussa. Nykyään Friscon valmistus on Suomessa lopetettu.
Suomessa valmistettiin ja myytiin muun muassa seuraavia Friscon tuotteita:


title: Turkis

text: Turkis on pukineiksi tai asusteiksi käytettävä muokattu eläimen nahka karvoineen.Turkiksia valmistetaan tarhattujen ja villien eläinten nahoista. Metsästämällä hankitut eläinperäiset turkikset ovat olleet muinoin osa neandertalinihmisen ja nykyihmisen vaatetusta. Nykyään eläinperäisiä turkiksia tuotetaan länsimaissa pääasiassa tarhaamalla, ja turkiksia käytetään tekstiilien raaka-aineina lähinnä ulkonäkösyistä.


title: Turkis

text: Turkkuri osaa suunnitella, kaavoittaa, sovittaa ja valmistaa turkiksia. Turkkurit työskentelevät turkisalan yrityksissä tai yrittäjinä.


title: Turkis

text: Suomessa ammattiin voi valmistua joko suorittamalla tekstiili- ja vaatetusalan perustutkinnon ammattikoulussa vaatetukseen suuntautuen, valmistumalla artesaaniksi opiskellen vaatetusalaa käsi- ja taideteollisuusalan oppilaitoksessa tai suorittamalla turkkurin ammattitutkinnon näyttötutkintona. Näyttötutkintona voi suorittaa myös turkkurimestarin erikoisammattitutkinnon.


title: Turkis

text: EU-maissa kissoista ja koirista peräisten olevien turkisten tuottaminen, maahantuonti, maastavienti, myynti ja markkinointi on kielletty.


title: Turkis

text: Lainsäädännöllisten rajoitusten ohella lukuisat muotisuunnittelijat, tekstiilivalmistajat ja vaateliikkeet ympäri maailmaa ovat vapaaehtoisesti kieltäytyneet käyttämästä eläinperäisiä turkiksia vaatteidensa materiaalina. Turkiksista mallistoissaan luopuneita muotisuunnittelijoita ja -taloja ovat muun muassa Giorgio Armani (omistaa vaateliikkeet Giorgio Armani, Emporio Group, AJ Armani Jeans ja Armani Casa), Hugo Boss, Tommy Hilfiger, Gucci ja Calvin Klein.


title: Turkis

text: Tekoturkiksia voidaan valmistaa luonnonkuiduista kuten hampusta ja puuvillasta. Tekokuituisia tekoturkiksia valmistetaan akryylistä, polyesteristä ja muista synteettisistä kuiduista, tai muuntokuiduista kuten viskoosista.


title: Turkis

text: Pistokokeissa on paljastunut, että monet hupuissa ja kauluksissa käytettävät karvat, joiden sanotaan olevan keinokuitua, ovat todellisuudessa aitoa turkista. Esimerkiksi supikoiran aito turkki tulee halvemmaksi kuin keinokarva, sillä suurin osa vaatteista on valmistettu Kiinassa, jossa turkiseläinten pitoa tai kohtelua ei säädellä minkäänlaisella lainsäädännöllä.


title: Turkis

text: EU:n lainsäädännön mukaan tuotteesta on selvittävä, mikäli se sisältää tekstiilien lisäksi eläinperäisiä osia. Virheellisistä tai valheellisista merkinnöistä ei kuitenkaan seuraa valmistajille sakkoja, joten merkinnöissä on usein puutteita.


title: Kill ’Em All

text: Kill ’Em All on thrash metal -yhtye Metallican vuonna 1983 julkaistu esikoisalbumi. Albumia pidetään tuolloin uuden tyylisuunnan, thrash metalin, merkittävänä suunnannäyttäjänä. "Kill ’Em All" on kokonaisuutena Metallican uran nopeatempoisin albumi, eikä sillä ole yhtään balladia tai rauhallista kappaletta. Albumia on myyty yli kolme miljoonaa kappaletta Yhdysvalloissa. Metallica esitti albumin kokonaisuudessa Orion Music + More -festivaaleilla 8. kesäkuuta 2013 albumin 30-vuotisjuhlavuoden kunniaksi. Kill 'Em All -soitto tuli faneille yllätyksenä, sillä Metallica oli naamioinut itsensä Dehaan -nimisen tekaistun yhtyeen taakse.


title: Kill ’Em All

text: Hieman ennen "Kill ’Em Allin" nauhoituksia kitaristi Dave Mustaine erotettiin yhtyeestä päihdeongelmien vuoksi, eikä hän näin ollen soittanut albumilla nuottiakaan. Mustainen tilalle tuli Kirk Hammett, joka sovitti Mustainen tekemät osiot kappaleisiin.


title: Kill ’Em All

text: Megaforce Recordsin omistaja Jon ”Johnny Z” Zazula oli New Jerseyssä kuullut Metallican edellisen demonauhan "No Life 'Til Leather" ja piti siitä. "Megaforce"-demon ansiosta Metallicalle tarjoutui tilaisuus tehdä esikoisalbumi, mutta se vaati yhtyeen tilapäistä muuttoa New Jerseyhyn. Yhtye pakkasi toukokuussa 1983 soittimensa ja tavaransa autoon ja ajoi halki Yhdysvaltojen allekirjoittamaan levytyssopimusta Zazulan pienen levy-yhtiön kanssa. Zazula ja hänen vaimonsa Marsha majoittivat Metallican jäsenet tilapäisesti ja järjestivät vaivoin yhtyeelle studioaikaa osamaksusopimusta vastaan Pyramid-studiolta New Yorkin Rochesterista.


title: Kill ’Em All

text: Metallica äänitti tiukalla aikataululla jo vuoden ajan harjoittelemansa ja konserteissa soittamansa materiaalin. Muutamassa viikossa nauhoitettu ja miksattu albumi työstettiin pääasiassa soittamalla kappaleet studiossa livenä nauhalle ilman merkittäviä soitinten jälkiäänityksiä. Esimerkiksi Cliff Burtonin bassokitara kytkettiin suoraan miksauskonsoliin mikrofoniliitäntään, bassoraita taltioitiin ja lopulta sekaan miksattiin studiotilassa olevan bassokaiuttimen tuottama ääni.


title: Kill ’Em All

text: Vaikka kappaleet olivat lähestulkoon valmiita yhtyeen mennessä studioon, Burton muutti alkuperäisiä Ron McGovneyn bassosovituksia muun muassa kappaleissa ”Jump In the Fire” ja ”Phantom Lord” samalla tavalla, kuin Kirk Hammett muutti Dave Mustainen aikaisia sooloja sekä niiden ajoituksia.


title: Kill ’Em All

text: "Kill 'Em All" sisältää Cliff Burtonin kuuluisan nelisen minuuttia kestävän bassosoolon ”(Anesthesia) Pulling Teeth”. Vaikka soolossa korostuvat erityisesti loppuosan säröefekti, sen suurin musiikillinen ansio on nopean soiton sijaan maltillinen klassinen kolmisointurakenne, jossa Burton täyttää sointujen välejä venytetyllä wah-wah-efektillä.


title: Kill ’Em All

text: Albumin nimi sen sijaan ei syntynyt ongelmitta. Megaforcen käyttämä jakeluyhtiö ei ollut kovin mielissään ehdotetusta nimestä "Metal Up Your Ass" () ja sille suunnitellusta kansikuvasta, jossa WC-pöntöstä nousee tikaria pitelevä käsi. Nauhoitusten välissä Cliff Burton ehdotti tilanteeseen ja jakelijoihin hieman turhautuneena: ”Tapetaan ne kaikki” ().


title: Kill ’Em All

text:
Albumin avauskappale on myös ensimmäinen Metallican tekemä albumilla julkaistu kappale. ”Hit The Lights” kertoo livenä soittamisen energiasta, yhtyeen faneista (”When our fans start screamin’! Well alright, yeah…”) sekä heavy metalin ”voimasta”. Kappaleen demon nimi oli ”No Life ’til Leather”. Ne ovat myös kappaleen ensimmäiset sanat. Kappale tehtiin alun perin Metal Blade Records -levy-yhtiön "Metal Massacre" -kokoelmalle, jonka tarkoitus oli esitellä uusia underground-yhtyeitä.
Kappale on myös mukana "".


title: Kill ’Em All

text: ”The Four Horsemen” kertoo vanhenemisesta ja saapuvasta kuolemasta (Ilmestyskirjan neljästä hevosmiehestä). Esimerkiksi ”You have been dying since the day you were born (olet tehnyt kuolemaa siitä asti kun synnyit)” ja ”Time has taken its toll on you / The lines that crack your face (aika on verottanut sinua / viivat jotka rikkovat kasvojasi)” viittaa selvästi vanhenemiseen.


title: Kill ’Em All

text: ”The Four Horsemen” oli alun perin nimeltään ”The Mechanix” ja sen version sanoitukset olivat täysin erilaiset, ainoastaan osa kitarariffeistä on samoja. Demoversion ”The Mechanix” muuttui aivan toiseksi kappaleeksi, kun Burton päätti soittaa ”Four Horsemenin” junnaavan peruskitarariffin päälle säröttömästi yläkielillä kokonaan uuden klassisen kuvion. ”Four Horsemen” ei sisällä perinteisen rockkappaleen toistuvia teemoja eikä "säe-kertosäe-säe-kertosäe"-sovitusta, vaan siinä on useita väliosia, Burtonin näppäilyt sekä Hammettin uusima soolo-osa. ”Four Horsemen” on myös yksi harvoista Metallica-kappaleista, jonka eräässä väliosassa kuuluu Cliff Burtonin taustalaulu.


title: Kill ’Em All

text: Alkuperäinen ”The Mechanix” on suurimmaksi osaksi Mustainen säveltämä kappale. Metallican ”The Mechanix”-kappaleen kirjoittajiksi on ilmoitettu James Hetfield ja Dave Mustaine.


title: Kill ’Em All

text: Dave Mustainen perustama Megadeth levytti alkuperäisen version esikoisalbumillaan "Killing Is My Business... And Business Is Good!" nimellä ”Mechanix”.


title: Kill ’Em All

text: Kappale kertoo kiertue-elämän iloista ja rocktähden hedonistisesta elämäntyylistä. ”Motorbreath” on Metallican ainoa kappale, jonka James Hetfield on säveltänyt yksin ilman Lars Ulrichin tai yhtyeen muiden jäsenten apua.


title: Kill ’Em All

text: "Jump in the Fire" oli Metallican toinen singlejulkaisu. Kappale on hieman kevyempää thrash metalia.


title: Kill ’Em All

text: Cliff Burtonin bassosoolo on albumin ainoa instrumentaalikappale. Se koostuu käytännössä kokonaan Cliff Burtonin bassosoolosta, joskin kappaleen loppupuolella myös Lars Ulrich tulee mukaan soittamaan taustakomppia. Burton käytti soitossaan wah-wah- ja säröpedaaleja, joiden avulla kappaleen murea bassoääni saatiin aikaan. Cliffin kuoleman jälkeen kappaleesta ei soitettu kuin pieniä osia, kunnes, sattuman auttamana, Robert Trujillo esitti kappaleen osittain The Filmoressa, San Franciscossa 5. päivä joulukuuta 2011. Metallican kanssa esiintyneellä Apocalypticalla tuli ongelmia soittimiensa kanssa ja sen selvittämisen aikana joku huusi yleisöstä sanat: "Bass solo, take one!," jotka ovat myös tallentuneet vahingossa kappaleen levyversion alkuun. Yhtäkkiä, hyvin spontaanisti, James Hetfield sanoi mikrofoniinsa samat sanat ja Trujillo alkoi soittaa. Kappale soitettiin livenä ensimmäistä kertaa 25 vuoteen. Vuonna 2013 Metallican järjestämillä Orion-festivaaleilla Metallica esiintyi salanimellä Dehaan ja esitti koko Kill 'Em All -albumin, mukaan lukien Anesthesian, jonka Trujillo soitti Cliff Burtonille omistetulla Aria Cliff Burton Signature Pro II -bassolla.


title: Kill ’Em All

text: "Whiplash" on Metallican ensimmäinen singlejulkaisu. Se julkaistiin ensimmäistä kertaa "Metal Up Your Ass" -demokasetilla. Kappaleen sanoitukset kertovat headbangingistä, metallimusiikin kuuntelusta ja thrash metalin raskaudesta. Whiplash kuuluu Metallican nopeimpien kappaleiden joukkoon.


title: Kill ’Em All

text: "Phantom Lord" koostuu albumin muiden raitojen tapaan nopeatempoisesta thrash metalista ja lukuisista soolo-osuuksista. Kappale on myös yhtyeen alkuaikojen harvoja raitoja, jossa kuullaan akustista kitaraa. James Hetfieldin ja Lars Ulrichin lisäksi myös entinen kitaristi Dave Mustaine osallistui kappaleen sävellystyöhön. Kappaleen nimi viittaa Jamesin entiseen yhtyeeseen "Phantom Lords".


title: Kill ’Em All

text: ”No Remorse” () kertoo sodasta ja siinä tapahtuvasta tappamisesta. Metallica soitti kappaletta 1980-luvulla kohtalaisen usein, mutta "...And Justice for All" -studioalbumin ilmestyttyä kappale jäi lähes kokonaan pois Metallica-kiertueiden soittolistoilta, tosin ”No Remorse” soitettiin 14. kesäkuuta 2009 Helsingin keikalla.


title: Kill ’Em All

text: Myös brittiläinen heavy metal -yhtye Motörhead on tehnyt kokoelma-albumin nimeltä "No Remorse".


title: Kill ’Em All

text: Yhdysvaltalainen death metal -yhtye Cannibal Corpse on tehnyt tästä kappaleesta cover-version.


title: Kill ’Em All

text: Julkaisunsa jälkeen kappaleesta on tullut yksi fanien suosikeista, ja sitä on soitettu käytännössä melkein jokaisessa Metallican konsertissa, yhteensä yli tuhat kertaa. Yhtyeen viimeisimmällä Sick of the Studio ’07 -kiertueella siitä tuli säännöllinen lopetuskappale.


title: Kill ’Em All

text: James Hetfield on kertonut, että hän sai inspiraation kappaleen säveltämiseen brittiyhtye Diamond Headin laulusta ”Dead Reckoning”.


title: Kill ’Em All

text: Kappale kertoo yksinkertaisesti halusta tappaa tai kostaa jollekin, joka sen ansaitsee. Konserteissa soitettuna James Hetfield usein korvaa sanoitusten alusta ”in the city tonight” sanan ”the city” sillä kyseisellä kaupungilla missä he esiintyvät. Jason Newstedin ollessa vielä Metallican jäsen hän usein lauloi konserteissa kappaleen viimeiset säkeistöt Hetfieldin sijaan.


title: Kill ’Em All

text: NHL-joukkueet San Jose Sharks ja New Jersey Devils käyttävät kappaletta kentälletulokappaleenaan.


title: Kill ’Em All

text: Alkuperäisen julkaisun päätösraita on ”Whiplashin” ohella albumin nopeimpia, ja sen sanoitukset kertovat metallifaneista kollektiivisesti jonkinlaisena armeijamaisena instituutiona, joiden tulisi vetää yhtä köyttä. Myös kappaleen outrossa kuultavat marssivien saappaiden äänet ja luodin kimmahdus viittaavat armeijaan. Dave Mustaine osallistui ”Metal Militian” sävellystyöhön.


title: Kill ’Em All

text: Vuonna 1989 ilmestyneessä painoksessa "Kill 'Em Alliin" oli lisätty kaksi cover-kappaletta, Diamond Headin ”Am I Evil?” ja Blitzkrieg-yhtyeen raita ”Blitzkrieg”.


title: Elīna Garanča

text: Elīna Garanča (s. 16. syyskuuta 1976 Riika, Latvian SNT, Neuvostoliitto) on latvialainen mezzosopraano. Hän kasvoi Riiassa ja aloitti musiikkiopintonsa Latvian musiikkiakatemiassa 1996 opettajanaan Sergei Martinov. Hän on opiskellut myös Wienissä Irina Gavrilovicin johdolla. Vuonna 1999 Garanča voitti Mirjam Helin -laulukilpailun ja 2001 pääsi loppukilpailuun arvostetussa BBC:n Singer of the World -kilpailussa. Oopperauransa Garanča aloitti 1998 Bukarestin kansallisoopperassa Donizetin "Anna Bolenan" "Giovannana".


title: Elīna Garanča

text: Garančan ohjelmistossa on oopperan lisäksi myös Schubertin, Brahmsin, Rahmaninovin, Fallan, Bergin, Respighin ja Sibeliuksen lauluja sekä Mozartin, Bachin, Beethovenin ja Rossinin hengellistä musiikkia.


title: Boijit

text: Boijit (latinaksi "Boii") olivat kelttiläinen heimo nykyisen Tšekin, Koillis-Itävallan, Länsi-Slovakian ja Länsi-Unkarin alueella. Samalla nimellä tunnettiin myös heimoja Pohjois-Italiassa ja Galliassa, mutta näiden ryhmien yhteys Keski-Euroopan boijiin ei ole täysin varma. Mahdollisesti kyseessä ovat kuitenkin yhden ja saman heimon eri ryhmät. Bojit kuuluivat tärkeimpiin itäisen kelttiläisen alueen heimoihin ja Böömi eli Boiohaemum (latinaksi "Bohemia") ”Boijien kotimaa” on saanut nimensä heidän mukaansa.


title: Boijit

text: Nimi boijit () on johdettu kelttiläisen kantakielen termeistä *bouios, *bouii, jotka merkitsevät lehmiä omistavaa miestä ja viittaavat näin vaurauteen. Nimi lienee viitannut alun perin kelttiläiseen yläluokkaan, eikä niinkään mihinkään tiettyyn heimoon.


title: Boijit

text: 700–400-luvuilla eaa. Böömi kuului Hallstattin kulttuurin vaikutusalueeseen. Sille tyypillisiä löydöksiä ovat esimerkiksi vaunuhaudat, jollaisia on löydetty eri puolilta Böömiä. Tuon ajan asukkaat eivät kuitenkaan harjoittaneet kirjoitusta, joten heidän kelttiläisyyttään ei voida pitää täysin varmana. Böömistä oli kuitenkin tiiviit yhteydet muille alueille, joilla historiallisten lähteiden perusteella voidaan myöhemmin sanoa varmasti puhutun kelttiläisiä kieliä. Myöhäiseltä Hallstattin kaudella rakennettiin Závistin linnavuori, josta muodostui todennäköisesti myöhemmin bojina tunnettujen kelttien keskus. Varhaisen La Tènen kulttuurin kaudella Böömissä hylättiin noin 30 % tunnetuista asutuksista ja noin 20 % tuolloisista asutuksista oli vastikään perustettuja. Vain noin puolet asutuksista säilyivät entisillä paikoillaan. Nämä muutokset tapahtuivat 400–350 vuotta eaa. ja ne on yhdistetty usein kelttiläiseen kansainvaellukseen, johon on katsottu liittyneen myös Allian taistelun ja Rooman ryöstön vuoden 387 eaa. paikkeilla. Osa tutkijoista ei kuitenkaan pidä muutoksia suuren muuttoliikkeen aiheuttamana, vaan osana monimutkaisempia muutoksia kulttuurissa.


title: Boijit

text: Boijeihin liittyvät arkeologiset löydöt lisääntyvät myöhemmällä La Tènen kaudella ja tuolloin boijit mainitaan historiallisissa lähteissä myös Pohjois-Italiassa. Böömissä, Itävallan koillisosissa, Määrissä, Lounais-Slovakiassa ja Unkarissa Tonavan kaakkois- ja pohjoispuolilla vallitsi sama materiaalikulttuuri, jolla oli vahvat yhteydet myös Pohjois-Italiaan. Varmasti ei voida kuitenkaan sanoa, mielsivätkö kaikki alueen tuolloiset asukkaat itsensä boijeiksi. La Tènen kauden loppupuolella itäiselle kelttien alueelle alkoi levitä kreikkalaisperäisiä kolikoita ja 100-luvulla alkoi ilmaantua tyypillisiä "boijilaisia" kolikoita. Samoihin aikoihin ryhdyttiin myös rakentamaan uudenlaisia linnoitettuja asutuskeskuksia, mikä viittaa kasvaneeseen väestöön, mutta toisaalla Italiassa haudat katoavat lähes kokonaan. Tästä ja joistakin Strabonin kirjoituksista on päätelty Italian boijien muuttaneen takaisin historiallisille seuduilleen Keski-Euroopaan vuoden 190 eaa. paikkeilla. Johtopäätös on muiden muuttoliiketeorioiden tapaan kiistanalainen.


title: Boijit

text: Strabonin "Geografia" on myös ensimmäinen historiallinen lähde boijista Böömin alueella. Hän lainaa teoksessaan Posidoniuksen kirjoittamaa selvitystä, jonka mukaan boijit käännyttivät vuonna 113 eaa. Noreian taistelun hävinneet kimbrit alueiltaan Herkynian metsissä ("Hercynia silva"). Nimi viittaa alueisiin Reinin itäpuolella ja Tonavan pohjoispuolella. Sama lähde viittaa myös siihen, että boijit eivät enää kirjoitushetkellä (80–70 eaa.) kuitenkaan enää asuttaisi aluetta, mutta toteamuksen todenperäisyyttä ei tiedetä. Alueen materiaalikulttuurissa ei tapahtunut merkittäviä muutoksia. Ensimmäisellä vuosisadalla eaa. historialliset lähteet mainitsevat boijien liikkuvan kohti länttä mahdollisesti pohjoisten germaanien kuten sveebien aiheuttaman paineen takia. Böömi joko menetettiin sinne muuttaneille germaaneille, tai sen asukkaat sulautuivat germaaneihin. Julius Caesar mainitsee boijit helvetialaisten muuttoliikkeen mukana Galliassa vuonna 58 eaa. ja he asettuivat mahdollisesti roomalaisille tappion kärsineiden aeduiden alueelle.


title: Boijit

text: Toiset boijit liikkuivat Alppien itäpuolelle ja asettuivat Itävallan, Slovakian ja Unkarin tasangon alueelle ensimmäisellä vuosisadalla eaa. ja heidän mukanaan itään ilmestyivät boijilaiset kolikot. Kolikoita lyötiin Bratislavassa nykyisessä Slovakiassa. Idässä he joutuivat kahnauksiin daakialaisten kanssa, jotka löivät boijit kuninkaansa Burebistan johdolla. Bratislavan oppidum katosi vuoden 50 eaa. paikkeilla ja Plinius vanhempi mainitsee teoksessaan "Naturalis historia" Unkarin tasangon Tonavan lounaispuolella nimellä "deserta Boiorum" eli vapaasti käänettynä "Boijien autiomaa". sanoen alueen autioituneen boijien daakialaisille kärsimän tappion jälkeen. Roomalaisten vallatessa Noricumin vuonna 15 eaa. sen asukkaisiin ei enää viitattu nimellä boijit.


title: Panssarinyrkki

text: Panssarinyrkki () oli saksalainen toisen maailmansodan aikainen kevyt kertasinko. Aseen eri versioita valmistettiin miljoonittain, ja myös suomalaisilla oli jatkosodassa käytössä saksalaisten toimittamia panssarinyrkkejä. Bazookan ja Panssarikauhun ohella panssarinyrkki on nykyisten sinkoaseiden edeltäjä. Suomeen tuotuna asetta kutsuttiin aluksi saksalaisen nimityksen Handpatrone mukaan "käsipatruunaksi".


title: Panssarinyrkki

text: Panssarinyrkki oli yhden miehen ase, joka muodostui putkesta ja putken päässä olevasta ammuksesta. Ammuksen takana oli räjähdepanos, joka lennätti ammuksen kohteeseensa muutaman kymmenen m/s nopeudella. Sytytin räjäytti varsinaisen panoksen, joka muotoutui kuumaksi metallisuihkuksi, jonka nopeus oli 8 000 metriä sekunnissa ja joka porautui panssarivaunun panssarin läpi ja kuumuudellaan aiheutti vaunun sisällä vaurioita ja mahdollisesti sen omien ampumatarvikkeiden räjähdyksiä. Aseen vaikutus ei siis perustunut iskuenergiaan, vaan suunnattuun räjähdysvaikutukseen. Toisen maailmansodan aikana panssarinyrkillä oli mahdollista tuhota kaikki rintamakäytössä olevat panssarivaunutyypit. Taktisesti aseen suurin ongelma oli ammuksen alhaisen lähtönopeuden aiheuttama lyhyt ampumaetäisyys ja ampujan suojattomuus. Kehittyneimmän mallin ampumaetäisyys oli 125 metriä, mutta esimerkiksi tyyppi 30:n kantama oli vain noin 30 metriä.


title: Panssarinyrkki

text: Suomeen tuotiin kahta panssarinyrkin versiota, F1 (pikkunyrkki, Panzerfaust 30 Klein) kaliiperiltaan 100 mm ja F2 (isonyrkki Panzerfaust 30), jonka kaliiperi oli 142 mm.


title: Panssarinyrkki

text:
Ase painoi noin viisi kiloa, mistä ammuksen paino oli noin kolme kiloa. Ammuksen halkaisija oli 150 mm. Panssarinyrkki oli halpa massa-ase, vuonna 1944 valmistusmäärä oli yli viisi miljoonaa.
Putken takapäästä purkautuvien ammuksen raketin kuumien palokaasujen vuoksi putken takana täytyi olla useita metrejä vapaata tilaa.


title: Panssarinyrkki

text: Kaikkiaan Saksasta ostettiin Suomeen 1944 yli 25 000 panssarinyrkkiä. Alku ei sujunut aivan ongelmitta, sillä kaikki käyttöohjeet olivat saksaksi, ja uusi ase oli joukoille outo. Hämmennystä aiheutti esimerkiksi se, että putken reikäpää piti suunnata kohteesta poispäin. Saksan kielen taitajat tai tekniikkaa ymmärtävät oivalsivat melko nopeasti, miten ase toimi ja miten sillä piti tähdätä. Aseen perässä oleva tulisuihkusta varoittava ilmoitus jäi joskus huomioimatta, jolloin ampujan takana oleva loukkaantui, tai aseen käyttäjä loukkasi itsensä, jos hän sattui pitämään putken perää olkapäätään vasten, tai takana oli kiinteä este. Sotilaita myös kaatui heidän pidettyään tietämättömyyttään panssarinyrkkiä esim. rintaansa vasten.


title: Panssarinyrkki

text: Suomen käytössä oli kesällä 1944 Neuvostoliiton suurhyökkäyksen torjunnassa panssarinyrkistä useimmiten tyyppi 30, jonka läpäisykyky suorassa kulmassa oli noin 200 mm ja kantama vain noin 30 metriä. Ase siis piti laukaista huomattavan läheltä.


title: Panssarinyrkki

text:
Kesän 1944 aikana oli panssarinyrkkien kulutus 3900 kpl. Sodan päättyessä jäi
varastoon 21 912 kpl, joka on noin 5,6-kertainen kesän 1944 kulutukseen
verrattuna.


title: Panssarinyrkki

text: Suomalaisen metalliyhtye- Stam1nan vuonna 2014 julkaisema "Panzerfaust-" niminen kappale kertoo panssarinyrkeistä.


title: Luettelo mineraaleista

text: Tämä on luettelo mineraaleista.


title: Luettelo mineraaleista

text:
A B C D E
F G H I J K L M
N O P Q R S T U
V W X Y Z Å Ä Ö


title: Pyhä Evaristus

text: Evaristus ("miellyttävä") oli paavi noin vuodesta 98 vuoteen 105 (vuodesta 98 vuoteen 108 Vatikaanin vuoden 2003 "Annuario Pontificio"n mukaan). Hänet tunnettiin myös nimellä Aristus. Evaristuksesta tiedetään vähän. Hän oli syntyisin helleeniperheestä. Hänet valittiin paaviksi Rooman keisari Trajanuksen hallintokaudella.


title: Pyhä Evaristus

text: Evaristus loi perustan kardinaalikollegiolle, joka myöhemmin alkoi vastata paavin valinnasta. Häntä pidetään yleisesti marttyyrinä, mutta tästä ei ole historiallisia todisteita. Hänen muistopäivänsä on 26. lokakuuta.


title: Georgialaiset

text: Georgialaiset () ovat kansakunta ja etninen ryhmä. Georgialaiset ovat kotoisin Kaukasiasta ja he elävät pääosin Georgiassa, mutta heitä asuu myös Turkissa, Venäjällä, Yhdysvalloissa, Iranissa ja muissa valtioissa. Georgialaiset polveutuvat Kaukasian alueen varhaisimpiin kuuluvista asukkaista ja nykyinen georgialainen kansakunta on käynyt läpi monimutkaisen etnisen yhdentymisen prosessin. Georgialaisiin kuuluu nykyään erilaisia alietnisiä yhteisöjä, joilla on kaikilla omat luonteenomaiset perinteensä, tapansa ja murteensa tai kielensä. Alaryhmistä mingrelit, lazit ja svanit puhuvat tyypillisesti sekä omaa kieltään (mingreliä, lazia ja svania) että georgiaa. Georgian kielellä on oma, ainutlaatuinen aakkostonsa ja pitkä kirjallinen perinne, joka sai alkunsa viimeistään 400-luvulla. Se on Georgiassa asuvien georgialaisten kirjakieli ja koulutuksen kieli sekä maan virallinen kieli. Antiikin kreikkalaiset ja roomalaiset tunsivat muinaiset georgialaiset iberialaisina ja kolkhislaisina.


title: Georgialaiset

text: Suurin osa georgialaisista on kristittyjä, ja valtaosa kuuluu 300-luvulta asti itsenäiseen Georgian ortodoksiseen kirkkoon. Georgialaisia muslimiyhteisöjä elää Turkissa, Iranissa, Azerbaidžanissa ja Georgian Adžarian autonomisessa tasavallassa.


title: Reunamoreeni

text: Reunamoreeni on harjumainen moreenivalli, joka on syntynyt sulavan jäätikön kasaamasta aineesta. Reunamoreenia voidaan myös kutsua päätemoreeniksi. Reunamoreeni on aina poikittain sulavan jäätikön virtaussuuntaa vastaan.


title: Reunamoreeni

text: Takaisinpäin vetäytyvän mannerjäätikön sulaminen on myös saattanut pysähtyä jopa sadoiksi vuosiksi, jolloin mannerjäätikön reunan eteen on kasaantunut moreenia ja muita kiviaineksia muodostaen harjumaisen moreeniselänteen. Silloin kun tällainen muodostuma sisältää paljon lajittunutta harjuainesta siitä käytetään nimitystä reunamuodostuma. Esimerkiksi Salpausselät ovat reunamuodostumia.


title: Reunamoreeni

text: Jäätikkö irrottaa moreenia kalliosta ja kuljettaa sitä mukanaan. Reunamoreenin syntyessä jäätikkö on pysytellyt paikallaan ja on ollut melko kylmä kausi. Osa reunamoreenista rakentuu sorasta, jota jäätikkö työntää edellään. Usein reunamoreenit ovat ylhäältä katsottuna kaarevia, jopa hevosenkengänmuotoisia moreenisilmukoita. Reunamoreenin rakenne voi olla hyvinkin mutkikas.


title: Reunamoreeni

text: Koverassa osassa on ollut jäätikkökieleke, jonka leveys on voinut olla 500 m – 300 km. Jos reunamoreeni koostuu useasta osasta, on ollut kylmä kausi, jolloin kylmemmät ja lämpimämmät ajat ovat vuorotelleet. Jyrkkä ja terävä reunamoreeni kertoo äkillisestä viilentymisestä. Loiva reunamoreeni kertoo pitkästä, heikosta viilenemisestä. Reunamoreeneja on syntynyt jääkaudella ja nykyäänkin lähimenneisyydessä kylminä kausina.


title: Armenialaiset

text: Armenialaiset ovat Kaukasukselta ja itäisestä Vähästä-Aasiasta kotoisin oleva kansa. Suuri osa armenialaisista asuu yhä alueella, varsinkin Armeniassa, mutta lähes yhtä suuri tai suurempi määrä asuu muualla ympäri maailmaa. Ensimmäinen armenialainen valtio perustettiin jo 500-luvulla eaa. ja Armenia oli maailman ensimmäinen kristinuskon valtionuskonnoksi ottanut maa (vuonna 301), ja armenialaisten omalla apostolisella kirkolla on yhä valtionkirkon asema Armeniassa.


title: Armenialaiset

text: Nykyään noin 3,0–3,5 miljoonaa armenialaista asuu Armeniassa, 2,0–2,5 miljoonaa Venäjällä, 267 000–400 000 Georgiassa, ainakin 400 000 (mutta mahdollisesti jopa miljoona) Yhdysvalloissa, 250 000 tai enemmän Ranskassa, 200 000 Iranissa (pääasiassa Teheranissa ja Jolfan alueella), 120 000 Vuoristo-Karabahissa, 100 000 Syyriassa, 75 000–150 000 Libanonissa, 99 900 Ukrainassa, 50 000 Turkissa, 40 505 Kanadassa – yhteensä noin 8 miljoonaa.


title: Armenialaiset

text: Armenialaisten sukunimissä on yleensä pääte "-jan" (tai "-ian/-yan"), joka tarkoittaa '(jonkun) poika'.


title: Kapsaisiini

text: Kapsaisiini (8-metyyli-"N"-vanillyyli-6-noneeniamidi) on paprikoiden sukuun ("Capsicum") kuuluvien chilipaprikoiden sisältämä aktiivinen kemiallinen yhdiste, joka aiheuttaa polttavan tunteen nisäkkäiden kudoksissa. Yhdisteestä käytetään joissain lähteissä (esimerkiksi "Biologian sanakirja") myös muotoa "kapsaikiini". Puhdas kapsaisiini on rasvaliukoinen, väritön ja hajuton kiteinen tai vahamainen yhdiste. Luonnossa kasvavissa chileissä kapsaisiini esiintyy E-muodossa. Kapsaisiinin Z-isomeeria eli tsukapsaisiinia (CAS 25775-90-0) valmistetaan synteettisesti ja sitä käytetään raakalääkkeiden valmistuksessa.


title: Kapsaisiini

text: Chilipaprikat tuottavat kapsaisiinia ja muita sen kaltaisia kapsaisinoideja sekundaarimetaboliitteinaan luultavasti karkottamaan kasvinsyöjiä. Sen sijaan chilipaprikoiden siemeniä levittävät linnut eivät yleensä ole herkkiä kapsaisinoideille.


title: Kapsaisiini

text: Kapsaisiineillä saattaa olla sienten kasvua torjuvia ominaisuuksia. Boliviassa tehdyt kenttähavainnot "Capsicum chacoënse" -lajilla, jonka kasviyksilöiden tuottamien marjojen kapsaisiinipitoisuus vaihtelee yksilöittäin olemattomasta tuntuvaan, osoittivat että 45 vuorokauden aikana yksikään kapsaisiinia tuottavan pensaan marja ei saanut sienitautia, kun 12 % kapsaisiinittomista marjoista sairastui. Kapsaisiini torjuu myös pikkujyrsijöiden yritykset päästä käsiksi kasvin siemeniin. Se ei kuitenkaan näytä haittaavan lehtiä ja versoja syöviä suuria kasvinsyöjiä.


title: Kapsaisiini

text: Paprikoiden vihreissä osissa esiintyy myös emodiiniä, jota esiintyy kasveissa kasvissyöjiä torjuvana aineena yleisemminkin. Sitä kuitenkin esiintyy paprikoilla samoina määrinä lajista riippumatta, kun taas kapsaisiini keskittyy vain tiettyjen lajien marjoihin. Tämä viittaa kapsaisiinin kehittyneen juuri marjojen ja siementen suojaksi.


title: Kapsaisiini

text: Chilimausteiden aiheuttama polttava tunne suussa aiheutuu kapsaisiinista. Chilillä maustettuja ruokia syödään erityisen yleisesti esimerkiksi Meksikossa, Intiassa ja Thaimaassa. Kirpeän ja tulisen maun antamisen lisäksi chilimausteet voivat parantaa ruoansulatusta, tuhota loisia ruoansulatuskanavassa ja suojata mahahaavalta sopivina annoksina. Mahahaavalta suojaava vaikutus on havaittu rottakokeissa. Lisäksi kapsaisiini lisää kehoa viilentävää hikoilua, mistä on hyötyä etenkin lämpimissä trooppisissa maissa. Toinen hyvin tunnettu kapsaisiinin käyttöalue on käyttö nk. paprikasumuttimissa eli virallisesti OC-sumuttimissa vaikuttavana aineena kohdehenkilön vastarinnan murtamiseksi.


title: Kapsaisiini

text: Kapsaisiiniin liittyvät polttavat ja jopa kivuliaat tuntemukset johtuvat sen kemiallisesta interaktiosta aistihermosolujen kanssa. Vanilloideihin kuuluvana aineena kapsaisiini sitoutuu reseptoriin, jota kutsutaan vanilloidireseptorin alatyyppi 1:ksi (VR1). Ionikanavareseptori VR1 kloonattiin ensimmäisen kerran v. 1997. VR1, joka stimuloituu myös lämmöstä ja fysikaalisesta hankauksesta, aiheuttaa aktivoituessaan kationeiden eli positiivisesti varautuneiden ionien (esimerkiksi kalsium- ja natriumionien) solukalvon läpäisyn lisääntymisen. Aktivoitumisen aiheuttama hermosolun depolarisaatio aiheuttaa hermoimpulssin välittymisen keskushermostoon. VR1-reseptoriin sitoutumalla kapsaisiini saa aikaan saman vaikutuksen kuin tulikuuma lämpö tai hankausvamma, mikä selittää kapsaisiinin aiheuttaman polttavan tunteen.


title: Kapsaisiini

text: VR1-ionikanavareseptori kuuluu TRP (Transient Receptor Potential) -ionikanavareseptorien superperheeseen, joten sen pidempi merkintä on TRPV1. Monien TRP-ionikanavien on osoitettu olevan herkkiä eri lämpötila-alueille ja luultavasti niiden avulla lämpöaistimukset kyetään kokemaan. Kapsaisiinin ohella tunnetaan muitakin TRP-reseptorien kautta lämpöaistimuksen aiheuttavia aineita. Esimerkiksi kamferin aiheuttama lämpö- ja mentholin aiheuttama viileätuntemus tulevat saman reseptorisuperperheen kautta kuin kapsaisiinin, mutta reseptorialatyypit ovat erilaiset. Kamferi vaikuttaa pääasiassa TRPV3:een ja mentholi TRPM8:aan. Kamferin on osoitettu vaikuttavan myös TRPV1:een.


title: Kapsaisiini

text: Mausteena ja torjuntakeinona käytön lisäksi kapsaisiinia käytetään muun muassa ulkoisesti neuropaattisen kivun lievitykseen. Lääketieteellistä näyttöä kipua lievittävästä tehosta on muun muassa diabetekseen liittyvän hermoston sairauden eli diabeettisen neuropatian kipujen lievityksessä, ääreishermovamman jälkeisissä kivuissa ja vyöruusun jälkeisen hermokivun eli postherpeettisen neuralgian lievityksessä. Kapsaisiinia on kokeiltu myös muun muassa psoriasiksen, kutinan ja pehmytosareuman eli fibromyalgian hoidossa. Voimakkaat puhdasta kapsaisiinia sisältävät paikallisesti käytettävät voiteet (esimerkiksi Zostrix) ovat Suomessa erityisluvallisia reseptilääkkeitä.


title: Kapsaisiini

text: Kapsaisiinia sisältäviä ulkoisesti käytettäviä lämmittäviä voiteita, geelejä ja linimenttejä käytetään myös erilaisten pienten kipujen tilapäiseen hoitoon, kuten lihas- ja nivelkipujen lievitykseen, nivelrikkoon liittyvien kipujen lievitykseen, selkäsärkyyn, venähdyksiin ja nyrjähdyksiin. Lisäksi lämmittävän vaikutuksen omaavia kapsaisiinilinimenttejä, -geelejä ja -voiteita käytetään lihaksien hoitoon, lämmitykseen ja rentoutukseen, lihasvenähdysten ehkäisyyn urheilusuorituksissa ja vilkastuttamaan ääreisverenkiertoa. Vapaasti saatavissa paikallisesti käytettävissä kapsaisiinivalmisteissa käytetään vaikuttavana aineena usein Capsicum oleoresiiniä eli chilipaprikoiden kuivattujen kypsien hedelmien alkoholiuutteita, jotka sisältävät kapsaisiinin lisäksi kemikaaleja, jotka heikentävät puhtaan kapsaisiinin vaikutuksia.


title: Kapsaisiini

text: Kapsaisiinin on todettu kiistatta useiden tutkimusten avulla omaavan antimikrobisia ja antioksidanttisia vaikutuksia. Kapsaisiini olisi siis hyvä säilöntäaine ruoassa, koska se estää bakteerien kasvua. Käyttöä kuitenkin rajoittaa tulisuus, jonka monet kokevat epämiellyttäväksi. Myös tulehdusta hillitsevä vaikutus on havaittu.


title: Kapsaisiini

text: Chilipaprikoiden syömisen on todettu lisäävän rasvojen hapettumista ja ruokailun jälkeistä energiankulutusta. Myös ruokahalu vähenee chilin syömisen seurauksena. Beeta-adrenoreseptorien stimulaation on arveltu välittävän syömisen jälkeisen energiankulutuksen kasvun.


title: Kapsaisiini

text: Kapsaisiinin kipua poistava vaikutus perustuu aistihermopäätteen reseptorien stimuloitumiseen ja siitä johtuvaan hermoston välittäjäaineiden vapautumiseen ja niiden loppuun kulumiseen, kun hermopäätteitä altistetaan kapsaisiinille usein ja tarpeeksi pitkään. On tutkittu, että kapsaisiinin kipuja poistava vaikutus perustuu erityisesti hermoston kivunvälittäjäaine neuropeptidi substanssi P:n kulumiseen. Substanssi P aiheuttaa kipusignaalin kulkeutumisen keskushermostoon ja vapauttaa tulehdusta tuottavia entsyymeitä. Kun substanssi P:tä on kipualueella vähemmän, neurogeeninen tulehdus lievittyy ja kipusignaalit aivoihin vähentyvät. Hermosolujen toiminta palautuu ennalleen, kun kapsaisiinin käyttö lopetetaan. Vaikka kapsaisiini onkin sopivalla pitoisuudella ja annostuksella kipusignaaleja estävä aine, suurilla annoksilla se vaikuttaa neurotoksisesti eli hermosoluja vaurioittavasti. Solutuhon mekanismeina ovat osmoottinen tuho ja soluun virtaavan kalsiumin aiheuttama proteaasientsyymien aktivoituminen.


title: Oscar Niemeyer

text: Oscar Ribeiro de Almeida Niemeyer Soares Filho (15. joulukuuta 1907 Rio de Janeiro, Brasilia – 5. joulukuuta 2012) oli brasilialainen arkkitehti. Hän kehitti Le Corbusier’n innoittamana nykyaikaisen brasilialaisen tyylin. Hän on suunnitellut muun muassa Belo Horizonten lähistöllä sijaitsevan Pampulhan vapaa-ajanviettokeskuksen sekä useita julkisia rakennuksia, muun muassa YK:n päärakennuksen New Yorkissa.


title: Oscar Niemeyer

text: Niemeyer liittyi kommunistiseen puolueeseen vuonna 1945. Armeijan kaapattua vallan vuonna 1964 hänet pakotettiin maanpakoon. Hän avasi toimistonsa Champs-Élysées’llä Pariisissa. Hän oli pitkälti vastuussa uuden pääkaupungin Brasílian rakennusten suunnittelusta ja palasi synnyinmaahansa 1980-luvulla.


title: Oscar Niemeyer

text: Vuonna 1988 Niemeyer sai Pritzker-palkinnon yhdessä yhdysvaltalaisen Gordon Bunshaftin kanssa. Vielä 89 vuoden ikäisenä vuonna 1996 hän suunnitteli maineikkaan Niteróin nykytaiteen museon. Hän jatkoi uraansa aina 2000-luvulle ja avioitui vuonna 2006 60-vuotiaan Vera Lucia Cabreiran kanssa.


title: Segmentointi

text: Segmentointi on yrityksen asiakaskunnan jakamista erilaisiin osiin (segmentteihin), jotta markkinointia voidaan tehdä kullekin ryhmälle sille parhaiten soveltuvalla tavalla. Segmentointi voi tarkoittaa myös joidenkin ryhmien jättämistä tietoisesti markkinointitoimien ulkopuolelle ja keskittymistä vain yrityksen strategiaan parhaiten soveltuviin ja kannattavimpiin asiakassegmentteihin.


title: Segmentointi

text: Segmentoinnin tuloksena voi olla erilaisia tuotteita, erilaisia ostopaikkoja ja -tapoja, erilaista markkinointiviestintää tai erilaista hinnoittelua yrityksen tuotteiden eri asiakasryhmille.


title: Segmentointi

text: Segmentoinnin lähtökohtana on se, että eri markkinoilla ja asiakasryhmillä on erilaiset perusteet tekemilleen ostopäätöksille. Siksi kaikille asiakasryhmille ei kannata markkinoida samalla tavalla, vaan eriyttämällä eli "differoimalla" ja kohdistamalla markkinoinnista saadaan taloudellisempaa ja tehokkaampaa.


title: Segmentointi

text: Segmentointiperusteet ovat jaettavissa koviin ja pehmeisiin. Kovia segmentointiperusteita ovat mm. ikä, sukupuoli ja asuinpaikka. Pehmeät segmentointiperusteet ovat sellaiset jotka eivät ole yhtä kiinteitä ja muuttumattomia kuin kovat, vaan valinnaisempia ja häilyväisempiä; helpommin muutettavissa, kuten elämäntyyli, harrastukset, mieltymykset.


title: Segmentointi

text: Eri segmenteille markkinoidaan eri tuotteita tai saman tuotteen eri versioita käyttäen markkinointikeinoja, jotka riippuvat kohderyhmästä, segmentistä. Segmentointia käytetään usein yrityksen toiminnan alkuvaiheessa tai jo markkinoilla olevan tuotteen myynnin edistämiseksi.


title: Skandaalihäät (vuoden 1956 elokuva)

text: Skandaalihäät () on vuonna 1956 ilmestynyt Metro-Goldwyn-Mayerin tuottama elokuvamusikaali ja komediaelokuva. Siinä esiintyi lukuisia aikansa elokuvatähtiä kuten Bing Crosby, Grace Kelly, Frank Sinatra ja Celeste Holm. Louis Armstrong lauloi jazzyhtyeensä kanssa elokuvan tunnusmelodian. Elokuva ja musikaali perustuu vuonna 1940 ilmestyneeseen elokuvaklassikkoon "Skandaalihäät" ("The Philadelphia Story"). Elokuva jäi lopulta Grace Kellyn viimeiseksi elokuvaksi ennen hänen siirtymistään Monacoon. Elokuvaa pidetään yhtenä Kellyn parhaista elokuvista.


title: Skandaalihäät (vuoden 1956 elokuva)

text:
"Skandaalihäihin" perustuva musikaali "High Society" sai ensi-iltansa Broadwaylla vuonna 1998.
"Video-oppaassa" vuodelta 1994 Bello Romano sanoo ettei elokuva upeista Cole Porterin lauluista huolimatta yllä vuoden 1940 edeltäjänsä tasolle ja antaa sille kolme tähteä viidestä, mikä vastaa sanallista arviota ”hyvä”.


title: Kukko (kiinalainen horoskooppi)

text: Kukko on yksi kiinalaisista horoskooppimerkeistä. Kukon vuonna syntyneitä kuvaillaan ailahtelevaisiksi ja ulkonäöstään tarkoiksi. He ovat arvostelevia hienostelijoita ja uneksijoita, jotka ottavat tosissaan itselleen nauramisen. Kukon vuonna syntyneet ovat mukavia seuraelämän ihmisiä: suorasukaisia, rehellisiä ja uskollisia pitkässäkin parisuhteessa. "Naiskukot" ovat kauniita ja intohimoisia ja rakastavat esteettisyyttä. Kukot ovat älykkäitä ja perustelevat vahvasti mielipiteensä. He ovat syvällisiä ja äänekkäitä, moniulotteisia persoonia, joilla on hyväntahtoinen sydän.


title: Toimiupseeri

text: Toimiupseeri oli puolustusvoimien tai rajavartiolaitoksen toimenhaltija. Toimiupseeristo muodostettiin Suomeen vuonna 1974 vanhan aliupseeriston pohjalta.


title: Toimiupseeri

text: Vuonna 1972 Aliupseerien aseman kehittämistä tutkinut komitea totesi, että yleisen koulutustason noustessa myös Puolustusvoimiin tarvittaisiin kansakoulupohjaisen kanta-aliupseeriston tilalle keskikoulupohjainen virkamiesryhmä. Yleisen kehityksen sekä taitotiedon parantumisen myötä upseeriston sekä kanta-aliupseeriston tehtävien väliin oli muodostunut tehtäviä, joihin aliupseeriston koulutustaso ei enää riittänyt.


title: Toimiupseeri

text: Pääesikunta laati vuonna 1973 suunnitelman puolustus- ja rajavartiolaitoksen esimiesjärjestelmän kehittämiseksi. Suunnitelman mukaan kaikkien sotilasesimiehen ammatin valinneiden tulisi saada mahdollisuus edetä urallaan kykyjensä ja taitojensa mukaan aina ylimpiin päällystöarvoihin saakka.


title: Toimiupseeri

text: Toimiupseerien kelpoisuusehdot sekä koulutus määriteltiin 1.3.1974 voimaan tulleissa Laissa sotilasopetuslaitoksista sekä Asetuksessa Puolustuslaitoksesta. Samalla Aliupseerikoulun nimeksi muuttui Päällystöopisto, jonka tehtäväksi toimiupseerikoulutus tuli.


title: Toimiupseeri

text: Toimiupseerien tehtäväkenttä oli hyvin laaja aina kouluttajasta perusyksiköiden vääpeleiksi. Sodanajan tehtäviksi toimiupseereille koulutettiin muun muassa perusyksiköiden päällikön sekä pataljoonan esikunnan nuoremman upseerin tehtäviä.


title: Toimiupseeri

text:
Toimiupseerien palvelusarvot olivat yliluutnantti, luutnantti, sotilasmestari, ylivääpeli/ylipursimies, vääpeli/pursimies ja ylikersantti.
Myöhemmin toimiupseerille mahdollistui sotilasarvoksi myös kapteeni/kapteeniluutnantti.
Toimiupseerien peruskoulutus muuttui opistotasoiseksi vuonna 1989. Tutkinto muuttui samalla opistoupseerin tutkinnoksi.


title: Peneplaani

text: Peneplaani eli puolitasanko on pitkäaikaisen kulutuksen tuloksena syntynyt suurissa piirteissään tasainen mutta pienissä piirteissään loivasti kumpuileva alue. Sen kohoumien laet ovat yleensä samalla korkeudella. Esimerkkinä peneplaanista on Fennoskandian keski- ja itäosat.


title: Vilho Penttilä

text: Vilho Penttilä (6. lokakuuta 1868 Suursaari – 12. helmikuuta 1918 Kauniainen) oli suomalainen arkkitehti, joka suunnitteli useita jugendtyylisiä kivirakennuksia Helsinkiin vuosina 1895–1907 työskennellessään Nyström–Petrelius–Penttilän arkkitehtitoimistossa. Niistä tunnetuin on Koiton talo. Muita hänen töitään ovat esimerkiksi Hollolan kunnantupa ja Kotkassa sijaitseva Tukkukaupantalo. Tampereen Kauppakadulla on Penttilän suunnittelema Kansallis-Osake-Pankin talo (1910), jota on 1950-luvulla korotettu.


title: Vilho Penttilä

text: Suursaaressa syntyneen Penttilän isä toimi kauppiaana ja kalastajana ja omisti purjealuksen, joka liikennöi Suomen ja Englannin välillä. Penttilä kävi reaalikoulun Viipurissa ja opiskeli arkkitehdiksi Polyteknillisessä opistossa Helsingissä. Hän suoritti myös 1893 piirustuksenopettajan tutkinnon Helsingin yliopistossa. Penttilä perusti vuonna 1895 arkkitehtitoimiston yhdessä opiskelutovereiensa Usko Nyströmin ja Albert Petreliuksen kanssa. Arkkitehtitoimisto Nyström & Petrelius & Penttilä suunnitteli rakennuksia eniten Helsinkiin mutta myös muualle Suomeen. Toimisto oli olemassa vuoteen 1908 saakka ja sen jälkeen Penttilä piti yksin omaa toimistoaan Vladimirinkadulla (nykyisin Kalevankatu). Penttilä oli myös Suomen Teollisuuslehden päätoimittajana vuosina 1895–1906 ja hän oli mukana vapaaehtoistoiminnassa nuorten parissa.


title: Vilho Penttilä

text: Penttilä sai surmansa 49-vuotiaana sisällissodan aikana. Hänet ammuttiin kahdeksalla luodilla sydämeen Kauniaisissa helmikuussa 1918 epäiltynä aseiden salaamisesta.


title: Luettelo tunnetuista suomenjuutalaisista

text: Tämä on luettelo tunnetuista Suomessa elävistä tai eläneistä juutalaisista.


title: Lonkerojalkaiset

text: Lonkerojalkaiset ("Brachiopoda") eli brakiopodit, on ryhmä selkärangattomia merieläimiä. Tällä hetkellä eläviä lajeja on noin 300, lisäksi lukuisia sukupuuttoon kuolleita. Paleotsooisella kaudella lonkerojalkaisia oli erittäin runsaasti. Nykyiset lajit ovat säilyneet lähes muuttumattomina noin 450 miljoonaa vuotta.


title: Lonkerojalkaiset

text: Lonkerojalkaiset muistuttavat simpukoita, mutta niiden rakenne poikkeaa simpukoista, koska lonkerojalkaisilla kuoret ovat ylä- ja alapuolella ja simpukoilla sivuilla. Lonkerojalkaisilla on ruumiinontelo ja lonkerokiehkura (lofofori).


title: Sammaleläimet

text:
Sammaleläimet (Bryozoa tai Ectoprocta) on yksi eläinkunnan pääjaksoista. Ne ovat vedessä eläviä, tavallisesti runkokuntia muodostavia selkärangattomia, jotka ovat sukua pikarimadoille. Ne muodostavat sammalmaisen peitteen esimerkiksi kiviin tai vesikasveihin. Runkokunnan eri yksilöt voivat olla kehittyneitä eri tehtäviin. Sammaleläimet lisääntyvät joko suvullisesti tai kuroutumalla. Erilajiset sammaleläimet ovat muodoiltaan hyvin erilaisia ja ne sekoitetaan usein muihin eliöihin, koralleihin tai fossilistoissa jopa leviin.
Sammaleläimet ilmestyivät meriin viimeistään varhaisella ordovikikaudella. Niitä saattoi elää pehmeäkuorisina jo kambrikaudella.


title: Sammaleläimet

text: Sammaleläimet elävät yleensä merissä, mutta myös makeassa ja murtovedessä. Suomessa tavattavia sammaleläimiä ovat muun muassa Itämeressä elävä levärupi, sisävesien kulkusammaleläin sekä tulokaslaji "Pectinatella magnifica".


title: Turun päärautatieasema

text: Turun päärautatieasema (, , ratakm 199+674) on kaukojunien rautatieasema Turussa, Turun keskustan laitamalla, luoteisella ilmansuunnalla Pohjolan kaupunginosassa. Henkilö- ja tavaraliikenteen lisäksi asemalla on autojunien lastauspaikka.


title: Turun päärautatieasema

text:
Aseman nimi muutettiin 7. kesäkuuta 2010 muotoon "Turun päärautatieasema". Aiempi nimi oli Turun rautatieasema.
Helsinki–Hämeenlinna-radan valmistuminen vuonna 1862 merkitsi takaiskua Turulle, joka oli vanhastaan ollut hämäläisten kauppapaikka. Radan myötä perinteistä Hämeen Härkätietä kulkeneet hämäläiset suuntasivat kauppamatkansa Helsinkiin. Kun rautatietä Hämeenlinnasta pohjoiseen alettiin suunnitella, Turun merkitys uhkasi heiketä entisestään. Niinpä turkulaisten kannalta oli tärkeää saada ratayhteys Tampereelta Helsingin ohella myös Turkuun, vieläpä niin, että matka Turkuun olisi lyhempi kuin Helsinkiin. Rata toteutettiin turkulaisten näkökulmasta onnekkaasti, koska risteysasema sijoitettiin Toijalaan, jonka kautta matkaa Tampereelta Turkuun oli 19 kilometriä vähemmän kuin Helsinkiin. Rautatien rakennustyöt aloitettiin Turun päästä jo vuonna 1874, jolloin radan linjaus sen pohjoispäästä ei ollut vielä täysin selvillä. Rakennustöissä oli runsaasti venäläisiä siirtotyöläisiä, joiden palkkataso oli alhaisempi kuin suomalaisten.


title: Turun päärautatieasema

text: Turun rautatieasema avattiin Toijala–Turku-radan pääteasemana vuonna 1876 ja se oli II luokan rautatieasema samanaikaisesti avattujen Toijalan ja Tampereen asemien tavoin. Asemarakennuksen lisäksi asema-alueelle rakennettiin tiilinen öljymakasiini ja alkujaan nelipaikkainen veturitalli, joka laajennettiin myöhemmin kahdeksanpaikkaiseksi. Ratapihan viereen sijoitettiin konepaja, jossa huollettiin ja korjattiin vetureita ja matkustajavaunuja. Rataa jatkettiin Turun asemalta satamaan heti vuoden 1876 aikana, jolloin radan päätepiste sijoittui Turun linnan ja Aurajoen väliin.


title: Turun päärautatieasema

text: Turusta tuli risteysasema Turun ja Karjaan välisen rataosan käyttöönoton myötä vuonna 1899. Koko rantaradan valmistuttua vuonna 1903 lyhin matka Turusta Helsinkiin kulki Karjaan kautta, mutta nopein yhteys oli Toijalan kautta, koska rantarata oli tarkoitettu alkujaan paikallisliikenteelle. Päätös Uudenkaupungin radan rakentamisesta tehtiin jo vuonna 1909, mutta epävarmat ajat hidastivat toteuttamista ja liikenne Naantaliin voitiin aloittaa vasta vuonna 1923 ja Uuteenkaupunkiin vuonna 1924. Uudenkaupungin radan alkupäästä rakennettiin sivuraide Pansion öljysatamaan 1930-luvun alussa.


title: Turun päärautatieasema

text: Turun ratapiha muodostui jo rautatien alkuaikoina kaupungista pohjoiseen suuntautunutta liikennettä rajoittavaksi alueeksi. Radan pohjoispuolelle Maarian kunnan alueelle oli syntynyt Raunistulan esikaupunkialue, jonka kautta kulkivat maantiet Poriin ja Tampereelle. Jo 1900-luvun alkupuolella tehtiin suunnitelmat maanteiden tasoristeysten korvaamisesta sillalla, mutta pehmeän maaperän vuoksi vaativan suunnittelu- ja rakennustyön edellyttänyt silta valmistui ratapihan itäpäähän vasta vuonna 1931.


title: Turun päärautatieasema

text: Toisen maailmansodan jälkeen suunniteltiin Turusta rataa myös etelään Paraisten kalkkikaivoksille, mutta tämä suunnitelma jäi toteutumatta.


title: Turun päärautatieasema

text: Turun kaupungin vanha keskusta oli sijoittunut Aurajoen eteläpuolelle tuomiokirkon ympärille. Vuoden 1827 Turun palon jälkeen kaupunkialuetta laajennettiin, ja laivojen kasvaessa satamalaiturit siirtyivät nykyisen Linnansataman alueelle. Rautatieaseman sijoittaminen kaupunkialueen pohjoisreunalle oli Toijalan radan kannalta luonteva ratkaisu, vaikka se jäi kauas kaupungin vanhasta keskustasta. Aikaa myöten Turun kaupallinen keskusta siirtyi Aurajoen pohjoispuolelle. Raitioliikenteen alettua vuonna 1908 kiertolinja yhdisti tuomiokirkon, kauppatorin ja rautatieaseman toisiinsa, ja tämä yhteys säilyi raitiotieliikenteen lopettamiseen, vuoteen 1972 saakka.


title: Turun päärautatieasema

text: Turku oli pitkään tärkeä paikallisliikenteen keskus, kun junia kulki Turun asemalta niin Paimion, Loimaan, Naantalin kuin Uudenkaupunginkin suuntiin. Paikallisliikenne Naantaliin lopetettiin vuonna 1972 ja Paimioon vuonna 1979; Naantaliin ajettiin kuitenkin laivajunavuoroja vuosina 1970–1984 ja 1989–1990. Turun paikallisliikenteessä käytetyt, "Porkkanoiksi" kutsutut Dm9-junat tulivat tiensä päähän 1990-luvun taitteessa, jolloin ne hylättiin. Paikallisliikenne jatkui veturivetoisilla junilla Loimaalle vuoteen 1990 ja Uuteenkaupunkiin vuoden 1992 loppuun saakka.


title: Turun päärautatieasema

text: Turun päärautatieasemalta lähtevät matkustajajunat itään rantarataa pitkin Helsinkiin sekä pohjoiseen Toijalan ja Tampereen kautta Jyväskylään ja Pieksämäelle sekä Ouluun. Tampereen ja Helsingin suunnista tulevat junat vievät myös matkustajia laivojen lähtöaikoina Turun satamaan. Ensimmäinen juna Helsinkiin kulkee aamuisin kello 05.32 ja viimeinen kello 20.30 pääsääntöisesti puolelta; junat (06.22, 07.08, 15.21, 16.21 ja 17.17) tosin eivät noudata tätä kaavaa. Kaikki junat ovat InterCity- tai Pendolino-kalustolla. Tampereen suuntaan ensimmäinen juna lähtee kello 07.00 ja viimeinen 21.25 3-4 tunnin välein, pääsääntöisesti xx.05. Tällä yhteydellä käytetään InterCity-junia.


title: Turun päärautatieasema

text: Turun päärautatieasemalta alkaa myös rata Uuteenkaupunkiin, mutta henkilöliikennettä tällä radalla ei ole ollut vuoden 1992 jälkeen, joskin sen palauttamista suunniteltiin ja siitä tehtiin selvityksiä vuosina 2005–2007. Helmikuussa 2008 julkaistun raportin mukaan liikenne ei kuitenkaan toteudu vielä lähitulevaisuudessa, koska sitä on hankala saada kannattamaan. Välin Turku–Salo kehittämistä pidetään tärkeämpänä.


title: Turun päärautatieasema

text: Raiteet 1–3 eivät ole tällä hetkellä lainkaan käytössä.


title: Turun päärautatieasema

text: Turun päärautatieaseman kohdalla aiemmin sijainnut Turun vanha rautatieasema vihittiin käyttöön 1876. Sieltä liikennöitiin junia aluksi Toijalaan ja Turun satamaan ja myöhemmin Karjaalle ja Helsinkiin. Kaksikerroksisen asemarakennuksen suunnitteli arkkitehti Pehr Erik Degenaer. Aseman alakerrassa oli kolmen eri luokan odotussalit, naisten huone, lipunmyynti- ja matkatavarahalli, asemakonttori, asemapäällikön konttori, lennätinkonttori, postikonttori, matkatavaroiden säilytyshuone ja huone matkustavia viranhaltijoita varten. Yläkertaan rakennettiin asuntoja.


title: Turun päärautatieasema

text: Nykyisen asemarakennuksen suunnittelivat arkkitehdit Martti Välikangas ja Väinö Vähäkallio, ja se valmistui vuonna 1940. Rakennuksen toteutti rautatiehallituksen sijaan poikkeuksellisesti rakennushallitus.


title: Turun päärautatieasema

text: Aseman alakerrassa taas oli lipunmyyntitilat, odotushalli, matkatavaratilat, kahvila ja postikonttori. Posti siirtyi pois asemalta vuonna 1987. Yläkerta vuorostaan oli alkujaan asemaravintolan käytössä. Yhdellä puolella kerrosta oli ykkösluokan ravintola, kun taas toisella puolella oli rahvaan osasto. Ravintola toimi näissä tiloissa vuoteen 2004.


title: Turun päärautatieasema

text: Rakennuksen alkuperäinen ulkoverhoilu oli keltaista klinkkeriä. Verhoilu vaihdettiin vuosina 1978–1979, jolloin rautatieasema sai keltatiilisen pinnan.


title: Turun päärautatieasema

text: Turun päärautatieasemaa kunnostettiin 2005–2006. Suurin uudistus koski lipputoimistoa, joka siirrettiin talon siipiosaan.


title: Turun päärautatieasema

text: Museovirasto on määritellyt Turun päärautatieaseman ympäristöineen yhdeksi Suomen valtakunnallisesti merkittävistä rakennetuista kulttuuriympäristöistä. Rautatieaseman tuntumassa sijaitsevaan entiseen VR:n konepajarakennukseen avattiin vuoden 2011 tammikuussa kulttuurikeskus Logomo.


title: Turun päärautatieasema

text: Turun päärautatieasemalta on matkaa linja-autoasemalle noin 700 metriä. Asemien yhdistämistä matkakeskukseksi on suunniteltu, ja asiasta julkaistiin tutkimusraportti vuonna 2006. Toistaiseksi yhdistämishanke on kuitenkin jäänyt suunnittelutasolle.


title: Turun päärautatieasema

text: 5. kesäkuuta 2005 alkaen on ollut olemassa Turun liikennepaikka (lyh. Tur), johon kuuluvat seuraavat liikennepaikan osat:


title: Tukaanit

text: Tukaanit, aikaisemmin myös pippurinsyöjät (Ramphastidae) ovat Keski- ja Etelä-Amerikan trooppisilla alueilla esiintyvä tikkalintuheimo. Varsinaiset tukaanit tunnetaan ilmarakoja täynnä olevasta suuresta, kaarevasta, sivusuunnassa litteästä nokasta. Tukaanilajien koko vaihtelee alle 30 senttimetristä yli kuuteenkymmeneen. Suurin ja tunnetuin laji on komea kuningastukaani. Tukaanit syövät muun muassa hedelmiä, pähkinöitä ja linnunmunia. Tukaanit pesivät puunkoloissa ja munivat normaalisti 2–4 munaa.


title: Tukaanit

text: Tukaanien heimoon luetaan nykyisin myös sepät, jotka aiemman luokittelun mukaan kuuluivat erilliseen seppien heimoon Capitonidae.


title: Mikaelinkirkko (Turku)

text: Mikaelinkirkko on Turun keskustassa, Port Arthurin kaupunginosassa sijaitseva kirkkorakennus. Kirkko on nimetty Arkkienkeli Mikaelin mukaan. Se on muodoltaan kolmilaivainen pitkäkirkko, jonka torni on 77 metriä korkea. Sitä on peruskorjattu vuosina 1984–1987. Kirkossa on 1250 istumapaikkaa ja se on suosittu konsertti- ja vihkikirkko.


title: Mikaelinkirkko (Turku)

text: Mikaelinkirkko on suomenkielisen Turun Mikaelinseurakunnan pääkirkko. Sinne on keskittynyt myös Turun tuomasmessutoiminta, ja se toimii kesäisin tiekirkkona.


title: Mikaelinkirkko (Turku)

text: Mikaelinkirkko on rakennettu vuosina 1899–1905. Sen on suunnitellut Lars Sonck, joka oli 24-vuotias arkkitehtiopiskelija voittaessaan kirkon suunnittelukilpailun vuonna 1894. Sonckin ehdotus, "Soli Deo gloria aeterna" ), peittosi jopa Sonckin opettajan tekemän kilpailuehdotuksen. Vanhemmat arkkitehdit pitivät voittoa sopimattomana ja suunniteltiin jopa potkuja Sonckille polyteknillisestä opistosta. Kirkon arkkitehtuuri edustaa uusgotiikkaa ja jugendia. Vaikka Mikaelinkirkon todetaan saaneen valmistuttuaan osakseen pelkkää ihailua, arkkitehti Sonck ei myöhemmällä iällään ollut siihen itse tyytyväinen. Ennen kirkon rakennustöiden alkua Sonck kävi Keski-Euroopassa, jossa jugendtyyli oli saavuttanut suosiota ja kotiin palattuaan hän teki uuden kirkkosuunnitelman voittaneen ehdotuksen korvaajaksi, mutta suunnitelman vaihtoon ei suostuttu. Sonck vaati kirkon rakentamisaikana koko ajan kirkkoon suuria muutoksia, joista osaan pystyttiin myöntymään, osaan taas ei. Kun Sonck sitten myöhemmällä iällään vieraili Turussa, hän ei koskaan halunnut mennä lähellekään Mikaelinkirkkoa. Uudet suunnitelmat ja muutokset Lars Sonck pääsi toteuttamaan muutama vuosi myöhemmin rakennetussa Tampereen tuomiokirkossa.


title: Mikaelinkirkko (Turku)

text: Mikaelinkirkon uruissa (rak. Grönlunds Orgelbyggeri 2002, 52 äänikertaa) on Suomen pisin metallinen urkupilli, jonka pituus on 9,6 metriä.


title: Mikaelinkirkko (Turku)

text: Vuonna 2009 Museovirasto määritteli Port Arthurin puutalokorttelit ja Mikaelinkirkon yhdeksi Suomen valtakunnallisesti merkittävistä rakennetuista kulttuuriympäristöistä.


title: Mutismi

text: Mutismi tarkoittaa lasten puhumattomuutta. Puhumattomuus voi olla pysyvää tai valikoivaa ("selektiivinen mutismi"). Mutismista kärsivä ihminen kokee, ettei pysty tai kykene kommunikoimaan.


title: Mutismi

text: Valikoiva puhumattomuus eli selektiivinen mutismi on sosiaalisen vuorovaikutuksen häiriö, jossa lapsi osoittaa normaalia kielellistä kyvykkyyttä joissakin tilanteissa mutta on johdonmukaisesti puhumatta toisissa tilanteissa. Lapsi voi esimerkiksi puhua kotioloissa mutta olla puhumaton tai lähes puhumaton koulussa. Diagnoosin edellytyksenä on lisäksi, että häiriö on kestänyt yli kuukauden, lapsi ei kärsi samanaikaisesti laaja-alaisesta kehityshäiriöstä eikä häiriö ole selitettävissä hiljattaisella elämänmuutoksella, kuten koulunaloituksella tai muuttamisella vieraskieliseen maahan.


title: Mutismi

text: Valikoivan puhumattomuuden esiintyminen on 0,47–0,76 %, ja sitä esiintyy tytöillä hiukan enemmän kuin pojilla. Häiriö ilmenee ensimmäisen kerran 3–4 vuoden iässä ja diagnosoidaan 6–9 vuoden iässä. Keskimäärin valikoiva puhumattomuus kestää yli viisi vuotta.


title: Mutismi

text: Valikoivaan puhumattomuuteen liittyy usein normaalia useammin sosiaalista herkkyyttä tai ujoutta, sosiaalisten tilanteiden pelkoa, vetäytyneisyyttä sekä vastustavaa käytöstä. Siitä kärsivät lapset kärsivät suhteellisen usein myös kastelusta ja tuhrimisesta, eroahdistuksesta sekä pakko-oireisista häiriöistä.


title: Mutismi

text: Valikoivaa puhumattomuutta pidetään yhtenä ahdistushäiriön muotona eikä niinkään puheen ja kielen kehityshäiriönä. Sen syitä ei tunneta kovin hyvin. Taustatekijöiksi on esitetty muun maussa perheen sisäisiä ja kasvatuksellisia ongelmia, traumaattisia kokemuksia tai perinnöllisyyttä. Valikoivan puhumattomuuden on arveltu olevan strategia, jossa lapsi vähentää emotionaalista aktivaatiotaan kokiessaan stressiä tai uhkaa. Sen on myös arveltu voivan johtua lapsen vaikeuksista puhua ja kuunnella samanaikaisesti. Joidenkin mukaan valikoiva puhumattomuus ei ole erillinen häiriö vaan sosiaalisten tilanteiden pelon äärimmäinen ilmentymä.


title: Mutismi

text: Valikoivaa puhumattomuutta esiintyy usein jollakin lapsen lähisukulaisella, ja perheissä esiintyy normaalia useammin ujoutta ja vähäpuheisuutta. Puhumattomien lasten vanhempien on havaittu olevan keskimääräistä kontrolloivampia.


title: Mutismi

text: Selektiiviseen mutismiin ei ole vakiintunutta hoitokäytäntöä. Monia erilaisia hoitomuotoja, kuten leikkiterapiaa, psykodynaamista psykoterapiaa, kognitiivis-behavioraalista psykoterapiaa, puheterapiaa ja ryhmäterapiaa, on käytetty. Yleisin mutistilasten hoitomuoto on perheterapia yhdistettynä joko käyttäytymisterapiaan tai psykodynaamiseen terapiaan.


title: Mutismi

text: Kommunikointia voi mutistin kanssa harjoittaa muuten kuin puhumalla. Hyviä välineitä ovat sähköposti, tekstiviestit tai perinteinen kynä-paperi-yhdistelmä. Päivähoidossa tai koulussa on tärkeää antaa mutistille selkeä oma reviiri. Turvallisuuden tunteen luominen ja luottamuksen rakentaminen mutistin kanssa auttavat kommunikoinnin mahdollistamisessa. Kuntoutumisen näkökulmasta turvallisten sosiaalisten tilanteiden luominen on tärkeää.


title: Mutismi

text: Parhaiten mutistia auttaa suhtautumalla häneen kuin tavallisesti kommunikoivaan, puhuvaan ihmiseen. Mutistiin ei missään tapauksessa tulisi suhtautua asenteella "ei hän vastaa kuitenkaan"; tosin pakottaminen ja puhumaan ahdistelu saa mutistin sulkeutumaan enemmän kuoreensa.


title: Lepinkäiset

text: Lepinkäiset (Laniidae) on varpuslintuheimo. Lepinkäiset ovat keskikokoisia lintuja ja niillä on pitkä pyrstö. Lepinkäisten nokka on voimakas ja koukkukärkinen, jalat vahvat ja kynnet terävät. Useilla lajeilla on tumma naamari. Lepinkäiset rakentavat pesän oksanhaaraan pensaaseen.


title: Lepinkäiset

text: Lepinkäiset ovat saalistajia, joidenka ruokavalioon kuuluvat pieneläimet kuten hyönteiset, lepinkäistä pienemmät linnut, sisiliskot sekä hiiret. Lepinkäiset seivästävät saaliinsa piikkipuiden ja -pensaiden piikkeihin, jotta voivat myöhemmin palata varastoidun saaliin luo.


title: Lepinkäiset

text: Tapa seivästää uhreja inspiroi Dan Simmonsia nimeämään Hyperion-scifiromaanisarjansa jumalhirviön nimellä The Shrike (suom. Lepinkäinen). Shrike varastoi samalla tavalla ihmisiä suunnattomaan teräspiikkipuuhun.


title: Lepinkäiset

text: Hannibal-televisiosarjassa esiintyy kannibalistinen sarjamurhaaja, jota kutsutaan Minnesotan Lepinkäiseksi tavastaan seivästää uhrejaan peuransarviin.


title: Lepinkäiset

text: Lasten animaatiosarjassa Kaukametsän pakolaiset esiintyy kahdessa jaksossa lepinkäinen, jota kutsutaan myös teurastajalinnuksi. Se tappaa ja seivästää hiiriperheen lapset.


title: Jänis (kiinalainen horoskooppi)

text: Jänis on yksi kiinalaisista horoskooppimerkeistä. Perinteisen kiinalaisen astrologian mukaan jäniksen vuonna syntyneitä pidetään hiljaisina, sisäänpäinkääntyneinä pohdiskelijoina, laiskottelijoina ja hyvinä ystävinä. Jäniksen vuosi on 12 vuoden välein. Niiden odotetaan olevan vauraita ja hyväntuulisia vuosia. Vuosi 2011 oli jäniksen vuosi.


title: Jänis (kiinalainen horoskooppi)

text:
Jäniksen kuukausi: n. 5.3.- 4.4.
Jäniksen tunti: 05 - 07


title: Jänis (kiinalainen horoskooppi)

text: Jäniksen onnennumerot ovat 3, 4 ja 6.


title: Sulttaani

text: Sulttaani () on islamilaisessa maailmassa käytetty hallitsijan arvonimi.


title: Sulttaani

text: Sulttaani alkoi yleistyä arvonimenä itäisen islamilaisen maailman alueella 900-luvulta alkaen ja 1000-luvulla siitä muodostui ylin mahdollinen hallitsijan arvonimi. Ghaznavidit kuuluivat ensimmäisiin arvonimenä sulttaania käyttäneisiin. Islamissa ylin valta on perinteisesti kuulunut kalifille, mutta tämän arvovallan muututtua lähinnä symboliseksi luotiin toinen henkilön valta-asemaa heijastava arvonimi. Sulttaanilla ei näin ole arvonimenä varsinaisesti uskonnollista taustaa.


title: Kóstas Karamanlís

text: Konstantínos ”Kóstas” Alexándrou Karamanlís (, s. 14. syyskuuta 1956) on kreikkalainen poliitikko keskustaoikeistolaisesta Uusi demokratia -puolueesta. Hän oli puolueensa puheenjohtaja ja toimi Kreikan pääministerinä maaliskuusta 2004 lokakuulle 2009.


title: Kóstas Karamanlís

text: Karamanlís on Uuden demokratian perustajan ja maan entisen presidentin Konstantínos Karamanlísin veljenpoika. Karamanlís tuli politiikkaan 1970-luvulla, jolloin hän toimi Uuden demokratian nuorisojärjestössä ONNEDissa.


title: Kóstas Karamanlís

text: Karamanlís valittiin Kreikan parlamenttiin vuonna 1989 Thessalonikin vaalipiiristä; nykyään hän toimii parlamentissa Lárisan vaalipiirin edustajana. Hänet valittiin puolueensa puheenjohtajaksi vuonna 1997 edellisvuotisten puolueelle tappiollisten parlamenttivaalien jälkeen. Hän oli puolueen pääministeriehdokas vuoden 2000 parlamenttivaaleissa, mutta puolue hävisi vaalit niukasti, vain prosenttiyksikön erolla vasemmistolaiseen PASOKiin. Seuraavissa, 7. maaliskuuta 2004 järjestetyissä parlamenttivaaleissa puolue otti sen sijaan selvän voiton viiden prosenttiyksikön erolla PASOKiin. Vaalien jälkeen hänet nimitettiin 10. maaliskuuta Kreikan pääministeriksi. Karamanlís toimi hallituksensa virkaanastumisen jälkeen myös kaksi vuotta kulttuuriministerinä, kunnes tehtävän otti helmikuussa 2006 hoitaakseen Giórgos Voulgarákis.


title: Kóstas Karamanlís

text: Karamanlís ilmoitti kuitenkin syyskuussa 2009, että maassa järjestetään ennenaikaiset vaalit. Karamanlísin mukaan Kreikka tarvitsee uusia vaaleja, jotta poliittinen ilmapiiri voitaisiin puhdistaa maailmanlaajuisen taantuman iskettyä maahan. Hallituspuolueilla oli vain yhden paikan enemmistö parlamentissa, ja Karamnlisin tarkoituksena oli saada kansalta tukea talouden uudistamiselle. Karamanlis ilmoitti eroavansa puolueen johdosta lokakuun 2009 ennenaikaisten vaalien jälkeen, joissa Uusi demokratia hävisi PASOKille.


title: Kóstas Karamanlís

text: Karamanlís oli aikanaan Kreikan historian nuorin pääministeri ja ensimmäinen, joka oli syntynyt toisen maailmansodan jälkeen. Hän on ollut vuodesta 1998 lähtien naimisissa Natása Pazaḯtin kanssa ja heillä on kaksi lasta.


title: Manuel Azaña

text: Manuel Azaña y Díaz (10. tammikuuta 1880 Alcalá de Henares – 3. marraskuuta 1940 Montauban, Ranska) oli espanjalainen poliitikko ja kirjailija, joka toimi Espanjan toisen tasavallan pääministerinä vuosina 1931–1933 ja 1936 sekä sen toisena ja viimeisenä presidenttinä Espanjan sisällissodan aikana vuosina 1936–1939. Hän edusti keskustavasemmistoa.


title: Manuel Azaña

text: Azaña syntyi varakkaaseen perheeseen. Hän opiskeli lakitiedettä Zaragozan ja vuodesta 1898 Madridin yliopistoissa. Valmistuttuaan lakimieheksi hän työskenteli vuodesta 1911 oikeusministeriön virkamiehenä. Saatuaan stipendin hän täydensi vuosina 1911–1912 opintojaan Sorbonnen yliopistossa Pariisissa. Azaña sai Pariisissa vaikutteita eurooppalaisesta ajattelusta. Espanjaan palatessaan hän oli omaksunut kirkonvastaisen ja osin radikaalin maailmankuvan. Azaña tuli tämän jälkeen tunnetuksi lehtimiehenä ja kirjailijana. Hän toimi vuosina 1913–1920 kirjailijaseura Madridin Ateneon pääsihteerinä ja vieraili vuonna 1916 sen lähettämänä tarkkailijana ensimmäisen maailmansodan rintamilla. Hänet valittiin vuonna 1930 seuran puheenjohtajaksi.


title: Manuel Azaña

text: Azaña muun muassa käänsi espanjaksi englantilaisen George Borrow’n muistelmateoksen "The Bible in Spain" ja sai vuonna 1926 kirjallisuuden valtionpalkinnon kirjoittamastaan kirjailija Juan Valeran elämäkerrasta. Azaña julkaisi vuonna 1927 kirkonvastaisen romaanin "El jardin de los frailes" (”Munkkien puutarha”). Hän toimitti myös eräitä poliittisia lehtiä, jotka lakkautettiin Miguel Primo de Riveran hallinnon aikana. Politiikkaan Azaña osallistui alkujaan reformistipuolueen riveissä, mutta ei menestynyt vaaleissa. Vuonna 1925 hän perusti oman Acción Republicana -nimisen tasavaltalaisen puolueen. Sen toiminta käynnistyi varsinaisesti vasta vuonna 1930. Azaña oli elokuussa 1930 yksi San Sebastiánin sopimuksen allekirjoittajista. Kyseessä oli useiden keskustan ja vasemmiston puolueiden yhteinen sitoumus vaatia kuningas Alfonso XIII:tta luopumaan kruunusta.


title: Manuel Azaña

text: Alfonso XIII:n lähdettyä maasta tasavaltalaiset perustivat huhtikuussa 1931 väliaikaisen hallituksen, johon Azaña tuli sotaministeriksi. Upseerikunnan harmiksi hän supisti armeijaa. Azaña oli myös johtava hahmo tasavaltalaisten lisätessä parlamentin käsittelyssä uuteen perustuslakiin katolisen kirkon ja papiston erioikeuksien lakkauttamista merkinneet pykälät. Hänen mielestään juuri kirkko oli syypää Espanjan takapajuisuuteen. Perustuslaki myös määräsi kouluopetuksen kirkosta riippumattomaksi, antoi naisille täyden äänioikeuden ja salli maaomaisuuden uudelleenjakamisen.


title: Manuel Azaña

text: Pääministeri Niceto Alcalá Zamora ei hyväksynyt kirkonvastaista lainsäädäntöä ja erosi lokakuussa 1931, minkä jälkeen Azañasta tuli uusi pääministeri. Koska hänen oma Acción Republicana -puolueensa oli pieni, hänen hallituksensa nojasi varsinkin sosialistisen työväenpuolueen (PSOE) tukeen. Azañan hallitus yritti päättäväisesti toteuttaa yhteiskunnallisia uudistuksia, kuten maareformin ja alueellisen itsehallinnon, mutta ei tahtonut saada esityksiään läpi parlamentissa. Ensi töikseen hallitus saattoi uskonnonvapauden voimaan, salli avioeron ja määräsi jesuiittajärjestön lakkautettavaksi. Vuonna 1931 säädetty tasavallan suojelulaki herätti kiistoja ja Azaña reagoi sekä oikeiston että äärivasemmiston oppositiotoimintaan niin jyrkästi, että se alensi hänen suosiotaan. Kenraali José Sanjurjon epäonnistunut vallankaappausyritys elokuussa 1932 vahvisti joksikin aikaa hallituksen kannatusta parlamentissa ja jotkin tärkeät reformit saatiin vietyä läpi. Uudistusten hitaus sai kuitenkin sosialistit vetämään pettyneinä tukensa pois hallitukselta, joka joutui eroamaan syksyllä 1933.


title: Manuel Azaña

text: Marraskuun 1933 parlamenttivaaleissa Azañan puolue sai vain viisi edustajaa. Keväällä 1934 se kuitenkin yhdistyi kahden muun samaa aatesuuntausta edustaneen puolueen kanssa uudeksi Tasavaltalainen vasemmisto -puolueeksi. Asturian levottomuuksien aikana lokakuussa 1934 uusi keskustaoikeistolainen hallitus pidätti Azañan, jota syytettiin kapinan lietsomisesta Kataloniassa. Hänet kuitenkin todettiin oikeudessa syyttömäksi ja vapautettiin joulukuussa, minkä seurauksena hän sai osakseen yleisen myötätunnon. Toinen syyte aseiden toimittamisesta Asturian kapinallisille kaatui perustuslakioikeudessa huhtikuussa 1935.


title: Manuel Azaña

text: Azaña tuki tammikuussa 1936 keskustan ja vasemmiston puolueiden uuden liittouman eli kansanrintaman perustamista. Kansanrintaman saatua enemmistön helmikuun 1936 parlamenttivaaleissa Azaña kokosi nopeasti uuden hallituksen. Ensi töikseen uusi hallitus vapautti 30 000 Asturian kapinan aikana vangittua, lakkautti äärioikeistolaisen falangistipuolueen, toteutti uuden maareformin ja siirsi oikeistolaisina tunnettuja kenraaleja syrjäisille komentopaikoille Manner-Espanjan ulkopuolelle. Parlamentti erotti pian presidenttinä vuodesta 1931 toimineen Alcalá Zamoran, ja Azaña valittiin hänen seuraajakseen toukokuussa 1936. Hän yritti estää hallitusvaltaa valumasta kokonaan sosialistisen vasemmiston käsiin. Kun oikeistolaiset kenraalit aloittivat kapinan heinäkuussa 1936, Azaña yritti estää tilanteen eskaloitumisen nimittämällä pääministeriksi sovittelijana tunnetun Diego Martínez Barrion. Oli kuitenkin jo liian myöhäistä, ja kapina laajeni kolme vuotta jatkuneeksi sisällissodaksi. Azaña jäi vastentahtoisesti jatkamaan presidenttinä, mutta hän oli tämän jälkeen lähinnä enää vain tasavallan keulakuva. Sosialisti Francisco Largo Caballeron tultua syyskuussa 1936 pääministeriksi sisäpolitiikka siirtyi kokonaan vasemmiston käsiin.


title: Manuel Azaña

text: Azaña lähti pääkaupunki Madridista syksyllä 1936 ja oleskeli suurimman osan sisällissodan ajasta Kataloniassa. Hän oli paljolti syrjässä päätöksenteosta. Toisin kuin tasavallan hallitus, hän kannatti sisällissodan päättämistä neuvotteluilla kapinallisten kanssa. Sisällissodan päättyessä Francisco Francon joukkojen voittoon Azaña ja tasavallan hallitus joutuivat 5. helmikuuta 1939 pakenemaan rajan yli Ranskaan. Azaña ilmoitti myöhemmin samana vuonna eronneensa pakolaishallituksen presidentin tehtävistä, sillä sota oli hävitty.


title: Manuel Azaña

text: Azaña asui viimeiset aikansa Montaubanissa eteläisessä Ranskassa. Syksyllä 1940 Meksikon Ranskan-suurlähetystö otti hänet diplomaattiseen suojelukseensa, jotta Vichyn Ranskan viranomaiset eivät voisi luovuttaa häntä Francon Espanjaan. Azañan viimeistä asuinpaikkaa, hotellihuonetta Hotel du Midissä Montaubanissa suojelivat Meksikon sotilasedustajat ja diplomaatit. Hänen siirtämistään suurlähetystön turviin Vichyyn suunniteltiin, mutta hän ehti kuolla ennen sitä marraskuussa 1940. Vichyn viranomaiset kielsivät käyttämästä Espanjan toisen tasavallan lippua Azañan hautajaisissa, joten hänen arkkunsa peitettiin sen sijaan Meksikon lipulla. Hänet haudattiin Montaubaniin.


title: Ian Smith

text: Ian Douglas Smith (8. huhtikuuta 1919 Selukwe, Rhodesia – 20. marraskuuta 2007 Kapkaupunki, Etelä-Afrikka) oli brittiläisen siirtomaavallan edustaja Rhodesiassa ja Rhodesian pääministerinä vuosina 1965–1979, kun Rhodesiaa (nykyinen Zimbabwe) hallitsi vielä sen eurooppalaisperäinen vähemmistö.